text:
INCAMAKE Y’AMATEKA YA KILIZIYA GATOLIKA MU RWANDA
Kugera mu w’1900, u Rwanda rwabarizwaga mu gace k’iyogezabutumwa ka Afrika yo munsi ya koma y’isi kashyizweho ku wa 24/02/1878 na Papa Lewo wa 13 akakaragiza umuryango w’abapadiri bera wari warashinzwe na Karidinali Lavijeri mu w’1868. Aba bamisiyoneri ba Afurika (abapadiri bera) bageze muri Uganda muri gashyantare 1879. Bahise bahashinga misiyoni yaje kuba vikariyati apostoliki ya Vigitoriya- Nyanza mu w’ 1883. Abayoboye iyo Vikariyati ni Musenyeri Lewo Livinhac (1846-1922) na Musenyeri Yohani Yozefu Hiriti (1854-1931). Myr Hiriti yabaye igisonga ku wa 4/12/1889, atangira uwo murimo ku mugaragaro ku wa 25/05/1890. Intego ye yari “Sitio” (mfite inyota).
Ku wa 13 Nyakanga 1894 : Vikariyati apostoliki ya Vigitoriya-Nyanza yagabanyijwemo vikariyati eshatu ari zo iya Nyanza y’amajyepfo yaragijwe Myr Hiriti. U Rwanda ni yo rwashyizwemo. Icyicaro cyayo cyari i Kamoga ya Bukumbi muri Tanzaniya. Aha ni ho Myr Hiriti yafatiye umugambi wo kohereza abamisiyoneri mu Rwanda. Ku wa 12/11/1897, yashinze misiyoni ya Katoke, bagombaga gushyikiramo mbere yo kugera mu Rwanda.
Ku wa 15 Nzeri 1899 : Myr Hiriti n’abari bamuherekeje bahagurutse i Kamoga berekeza mu Rwanda.Yari kumwe na ba padiri Alufonsi Burari na Pawulo Barutolomayo ndetse na Furere Anselemi. Babanje guca i Burundi kubonana n’uwari ukuriye ingabo z’abadage wayoboraga agace u Rwanda rwari rurimo.Ku wa 20/01/1900 ni bwo bageze i Shangi ari na ho habereye misa ya mbere ku butaka bw’u Rwanda.
Ku wa 2 gashyantare 1900 : Myr Hiriti n’abo bari kumwe bageze ibwami bakirwa n’umwami Yuhi V Musinga mbere yo gukomeza berekeza mu majyepfo. Ku wa 4 gashyantare 1900, Myr Hiriti yasubiye muri Tanzaniya anyuze mu Gisaka ariko asiga padiri Burari na Pawulo Barutolomayo ndetse na Furere Anselemi i Mara kugira ngo bahashinge misiyoni ya mbere mu Rwanda.
Ku wa 8 gashyantare 1900 : Abamisiyoneri batatu basigaye mu Rwanda bakambitse i Save ari na ho baje gushinga misiyoni ya mbere yaragijwe « Umutima Mutagatifu wa Yezu ». Nyuma yaho hakurikiyeho ishingwa rya za misiyoni Zaza (1/11/1900), Nyundo (25/4/1901), Rwaza (20/11/1903), Mibirizi (20/12/1903), Kabgayi (20/1/1906), Rulindo (26/4/1909), Murunda (17/5/1909) na Kansi (13/12/1910).
Mata 1903 : Abanyarwanda ba mbere 26 bahawe isakramentu rya batisimu i Save.Mu w’1904, bwa mbere mu Rwanda hatanzwe isakramentu ry’ugushyingirwa hanatorwa abaseminari ba mbere boherejwe kwiga i Hangiro muri Tanzaniya, iruhande rwa Musenyeri Hiriti. Mu 1907, hasohotse bwa mbere igitabo cy’inyigisho za kiliziya mu Rwanda. Mu mwaka w’1911 hasohotse kandi ikindi gitabo cyitwa « Katholische Schulbibel » (Bibliya ikoreshwa mu mashuri) mu kinyarwanda ari cyo cyaje kwitwa « Bibliya Gatolika » guhera mu w’ 1927.
Ku wa 13 werurwe 1909 : Imiryango ya mbere y’Abiyeguriyimana yatangiye gusesekara mu Rwanda. Habanje ababikira bera bo mu muryango w’ abamisiyoneri b’Umwamikazi wa Afurika. Bakurikiwe n’abafurere b’urukundo ba Gand (1929 muri Astrida), ababikira b’Ababerinaridini (1932 i Kansi), n’Abapenitanti ba Mutagatifu Fransisko wa Asizi (1936 i Mibirizi). Mbere yo guhimbaza yubile y’imyaka 50 u Rwanda rumenye inkuru nziza mu w’1950, mu Rwanda hari hamaze kugera miryango y’abiyeguriyimana irenga icumi.
Ku wa 1 mata 1910 : Padiri Pahulini Lupiyasi yishwe na Rukara rwa Bishingwe ubwo yageragezaga guhuza umwami Musinga n’udutsiko tubiri tw’abanyarwanda bari baramwigometseho.
Ku wa 12 ukuboza 1912 : Papa Piyo wa 10 yashyizeho Vikariyati Apostoliki nshyashya ya Kivu yari igizwe n’u Rwanda, u Burundi na Buha. U Rwanda rwari ruvanywe kuri Vikariyati Apostoliki ya Nyanza y’Amajyepfo, naho u Burundi buvanwa kuri Vikariyati Apostoliki ya Unyangembe. Iyi Vikariyati nshya yahise iyoborwa na Myr Yohani Yozefu Hiriti wabanje gukorera ku Nyundo, ariko muri Kanama 1914 agashyira icyicaro cye i Kabgayi.
Ukuboza 1913 : Abaseminari b’abanyarwanda bigaga mu iseminari ya Rubia (i Hangiro muri Tanzaniya) bazanywe kwiga i Kabgayi. Icyo gihe hahise hashingwa Seminari Nto ya Mutagatifu Lewo na Seminari Nkuru ya Mutagatifu Karoli Borome i Kabgayi yakiraga abakandida b’abanyarwanda n’abarundi.
Kuri Noheli 1916 : Umuferere wa mbere w’umunyarwanda yakoze amasezerano yo kwiyegurira Imana. Ni Furere Oswalidi Rwandinzi w’i Save (+2/10/1926). Gutangiza umuryango w’abafurere b’abanyarwanda bitwa « Abayozefiti » byari byarakozwe na Myr Hiriti, byaje gusozwa na Myr Lewo Klase mu w’i 1929.
Nyakanga 1917 : Umwami Yuhi V Musinga yaciye iteka ryemerera buri munyarwanda kujya mu idini yihitiyemo.
Ku wa 7 ukwakira 1917 : Kiliziya yabonye abapadiri bayo babiri ba mbere b’Abanyarwanda, abo ni Donati REBERAHO (+1/5/1926) wavukaga i Save na Balitazari GAFUKU (+1958) wavukaga i Zaza. Musenyeri HIRITI wari warabohereje kwiga Seminari i Bukoba mu 1904 ni na we wabahaye ubusaseridoti, i Kabgayi. Ibyo birori bikomeye kandi byahuriranye n’ishingwa rya Misiyoni ya Rwamagana. Abo ba padiri b’abenegihugu batumye rubanda barushaho kwizera misiyoni.
Ku wa 25 werurwe 1919 : Umubikira wa mbere w’umunyarwandakazi (Mama Yohana) yakoze amasezerano ye ya mbere mu muryango w’Abenebikira washinzwe na Musenyeri HIRITI mu 1913. Mu kuboza 1912, ku Nyundo Myr Hiriti yari yaratangije igikorwa cyo gutora abagombaga kuwujyamo. Mu kuboza 1919, ikigo biteguriragamo cyavuye i Rwaza cyimukira i Save.
Muri 1919 : Abapadiri babiri ba mbere b’abanyarwanda bahawe kuyobora misiyoni ya Murunda bari kumwe na Furere w’umuyozefiti Oswalidi Rwandinzi.
Ku wa 25 mata 1922 : Papa Piyo wa 11 yagabanyijemo kabiri Vikariyati ya Kivu bityo ashinga Vikariyati ebyiri nshyashya ari zo Vikariyati Apostoliki y’u Burundi yaragijwe Musenyeri Yuliyani GORJU na Vikariyati Apostoliki y’u Rwanda yaragijwe Musenyeri Lewo Pawulo CLASSE (Intego ye : Cui credidi ) wari usanzwe yungirije Musenyeri Hiriti mu cyahoze ari Kivu. Musenyeri Hiriti yagiye kuruhukira muri Seminari Nkuru ya Kabgayi ari na ho yapfiriye ku wa 6/1/1931.
1929 : Habayeho ishingwa ry’Urwunge rw’Amashuri rwa Astrida (Urwunge rw’Amashuri rwa Butare “Indatwa n’Inkesha). Rwashinzwe n’abafurere b’Urukundo ba Gand kugira ngo rwigishe abagombaga gufasha abakoloni b’ababiligi mu gutegeka u Rwanda. Rwamaze igihe kitari gito rwakira n’abana baturutse i Burundi.
Ku wa 18 ugushyingo 1931 : Inteko ya Kiliziya ishinzwe ibyerekeranye n’Iyogezabutumwa ku isi yasohoye iteka rishyira Seminari Nkuru ya Mutagatifu Karoli Borome ku rwego rwa Seminari Nkuru yo mu karere ihuriweho na za Vikariyati Apostoliki za Ruanda, Burundi, Ikiyaga cya Alubereti zaje kwiyongeraho y’iya Beni (Butembo). Ubuyobozi bwayo bwahawe abapadiri bera. Mu w’1936, iyo Seminari yimuriwe i Nyakibanda. Mu mwaka w’1951 yahagarikiwe kongera kwakira abandi baseminari batari abanyarwanda.
Ku wa 1 nzeri 1933 : Hasohotse nomero ya mbere ya Kinyamateka, ikinyamakuru cyabimburiye ibindi byose byandika mu Rwanda. Cyakurikiwe n’ibindi birimo Trait-d’Union (1942), Servir (1944), L’Ami (1945), Théologie et Pastorale au Rwanda (1946), Kurerer’Imana (1951) na Hobe (1954).
Ku wa 12 mutarama 1943 : Myr Lawurenti DEPRIMOZ yatorewe kuba Umwepiskopi w’umuragwa wa Myr Lewo Klase.Ni we mwepiskopi wa mbere wabuherewe mu Rwanda ku wa 19/3/1943 (intego ye yari :Iter par tutum). Nyuma y’urupfu rwa Myr Klase ku wa 31/1/1945, Myr Deprimoz yabaye igisonga cya papa mu Rwanda. Yahawe gutegura no kuyobora sinodi yabereye i Kabgayi mu w’1950, yabanje gutegurirwa n’imbanzirizasinodi yo mu w’1945. Yashyize ku murongo gatigisimu ; azana imiryango ya agisiyo gatolika kandi ategura uko abapadiri kavukire bahabwa kuyobora kiliziya mu Rwanda.
Ku wa 17 ukwakira 1943 : Umwami MUTARA III RUDAHIGWA yarabatijwe nyuma y’imyaka 14 yamaze ari umwigishwa. Yahisemo kwitwa Karoli Lewo Petero. Yahaye atyo icyubahiro Karoli w‟Umugwaneza, igikomangoma cy‟i Flandres (soma FULANDERE) ; Lewo rikaba irya Musenyeri Classe, na Petero nk‟umubyeyi we wabatisimu ariwe Bwana RIJIKIMANSI, umutware mukuru watwaraga Kongo- Mbiligi na Rwanda-Urundi. Umwami yabatirijwe rimwe na nyina, umugabekazi Nyiramavugo-Kankazi wafashe izina rya Radegonda. Musenyeri Classe ni we wababatije.
Ku wa 27/10/1946 : I Nyanza, Umwami Rudahigwa yeguriye u Rwanda Kristu Umwami w’abantu bose n’amahanga yose. Mu mwaka wakurikiyeho, ku wa 21/1/1947 papa Piyo wa 12 yamwambitse umudari wa « Chevalier commandeur de l’Ordre de Saint Grégoire le Grand » uhabwa abakoreye Kiliziya ibikorwa by’indashyikirwa cyangwa abakristu b’intangarugero mu bihugu byabo.
Kanama 1950 : Habaye yubile y’imyaka 50 u Rwanda rumaze rumenye ivanjili, yizihirizwa muri Astrida (Butare).Kiliziya yagendaga igwiza abayoboke bari bamaze kugera ku bihumbi 357.722 babatijwe, imaze kugira misiyoni 40 n’abapadiri 90 b’abanyarwanda.
Ku wa 14 gashyantare 1952 : Papa Piyo wa 12 yagabanyijemo kabiri Vikariyati Apostoliki y’u Rwanda, bityo mu Rwanada havuka Vikariyati ebyiri ari zo Kabgayi na Nyundo. Vikariyati ya Nyundo yaragijwe Musenyeri Aloyizi BIGIRUMWAMI (+1986), Umwepiskopi w’Umunyarwanda akaba n’Umwepiskop wa mbere w’umwirabura muri Afurika Mbiligi.Yimitswe ku wa 1 kamena 1952 i Kabgayi (Intego ye : Induamur arma lucis). Vikariyati ya Kabgayi ari na yo nkuru yakomeje kuragizwa Musenyeri Deprimoz ariko nyuma y’imyaka ine (21/4/1955) yareguye kubera uburwayi, maze ku wa 18/12/1955, asimburwa na Musenyeri Andereya PERRAUDIN wahawe ubwepiskopi na Musenyeri Bigirumwami.Myr Deprimoz yapfiriye i Butare aho yari yaragiye kuruhukira ku wa 05/04/1962.
Mutarama 1953 : Imiryango ibiri y’abiyeguriyimana y’abenegihugu, uw’Abenebikira n’uw’Abayozefiti yatangiye kwigenga. Yatoye abagize inama rusange baturutse mu banyamuryango bayo gusa. Ibyo kuyoborwa y’abamisiyoneri byavuyeho ku mugaragaro.
Ku wa 19 ukuboza 1955 : Padiri Andereya Perraudin, wari umuyobozi wa seminari Nkuru ya Nyakibanda yagizwe Igisonga cya Papa i Kabgayi asimbuye Myr Deprimoz wari umaze kwegura kubera uburwayi. Intego ye : Super Omnia Caritas. Yahawe ubwepiskopi na Myr Aloyizi Bigirumwami ku wa 25/03/1956 i Kabgayi. Ku wa 11/2/1959 yasohoye urwandiko rwa gishumba yise « Super Omnia Caritas » rushishikariza abakristu kugaragaza urukundo mu gihe cy’igisibo. Uru rwandiko rwavuzweho byinshi, ibibi n’ibyiza.
Ku wa 26 mata 1956 : Padiri w’umunyarwanda, Rafayeli Sekamonyo, yashinze umuryango w’ababikira b’Abizeramariya i Gisagara. Myr Yohani Batista Gahamanyi, umushumba wa diyosezi ya Butare yashyize uyu muryango ku rwego rw’imiryango yemewe na Kiliziya gatolika ku wa 8/9/1979. Cyakora wakomeje kuyoborwa n’ababikira bera kugera mu w’1998, ubwo hateranaga bwa mbere inama nkuru y’umuryango nk’uko bigenwa n’amategeko ngenga ya Kiliziya gatolika.
Ku wa 26-29 Kanama 1959 : Mu Nyakibanda habereye sinodi ihuza vikariyati apostoliki za Kabgayi na Nyundo. Imyanzuro yayo yatangajwe muri nyakanga 1960 i Kabgayi no ku Nyundo yifashishijwe mu buryo bwihariye na Kiliziya gatolika mu Rwanda igihe kinini.
Ku wa 10 ugushyingo 1959 : Papa Yohani wa 23 mu rwandiko rwe (Constitution apostolique « Cum parvulum sinapis ») yatangaje ko Kiliziya ziri muri Kongo- Mbiligi na Rwanda-Urundi zihawe ubuyobozi bwite, bityo ibyitwaga za Vikariyati Apostoliki bihinduka za Diyosezi ndetse na za Misiyoni zihinduka za Paruwasi.Kiliziya yo mu Rwanda yabonye ubuyobozi bwite maze Kabgayi iba arkidiyosezi yungirijwe na Nyundo.
Ku wa 1 gicurasi 1960 : Myr Vedasiti MOJAISKY-PERELLI, intumwa ya papa muri Kongo Mbiligi no muri Ruanda-Urundi yayoboye imihango yo kwimika Myr Andreya Perraudin nka Arkiyeskopi wa Kabgayi. Uyu na we yimika Myr Bigirumwami Aloyizi nk’umwepiskopi wa mbere wa diyosezi ya Nyundo, ku wa 7 kanama 1960.
Ku wa 12 mata 1960 : Havutse« ubutabazi gatolika mu Rwanda » bwaje ari nk’igisubizo cyo kugoboka abantu bagizweho ingaruka mu myimvumbagatanyo y’abaturage yabayeho mu ntangiriro z’umwaka w’1959. Uwo muryango ni wo waje guhinduka « Caritas Rwanda » wemewe n’iteka rya minisitiri Nº 499/08 ryo ku wa 01/02/1963 nk’umuryango udaharanira inyungu.
Ku wa 20 ukuboza 1960 : Hashinzwe diyosezi nshya ya Ruhengeri igizwe n’uduce twakuwe kuri diyosezi ya Nyundo no kuri arkidiyosezi ya Kabgayi.Myr Berenaridi Manyurane ni we watorewe kuyibera umwepiskopi ariko ahita arwara, apfira i Roma ku wa 8/5/1961 mbere y’uko yimikwa. Myr Andereya Perraudin yahawe kuyiyobora kugeza ku wa 21/8/1961 ubwo Myr Yozefu Sibomana yatorwaga nk’umwepiskopi wayo. Intego ye : Cui credidi. Yimitswe ku wa 3/12/1961 na Myr Vedasiti Mojaisky-Perrelli. Ugushingwa kwa diyosezi ya Ruhengeri kwatumye diyosezi ya Nyundo yongerwaho igice cya Kinyaga.
Werurwe 1961 : Ubuyobozi bwa Seminari Nkuru ya Mutagatifu Karoli Borome yo mu Nyakibanda bwavuye mu maboko y’abapadiri bera bwegurirwa abenegihugu. Padiri Matayo Ntahoruburiye ni we wabaye umuyobozi wayo wa mbere w’umuyarwanda. Mu w’1963, iyi seminari yibarutse Seminari Nkuru ya Mutagatifu Yozefu ku Nyundo yaje guhuzwa n’iya Nyakibanda mu w’1973. Icyiciro cyayo cyigisha Filozofiya cyimuriwe i Kabgayi (Filozofikumu Mutagatifu Tomasi wa Akwini).
Ku wa 11 nzeri 1961 : Hashinzwe diyosezi ya Astrida (Butare) maze Myr Andereya Gahamanyi atorerwa kuyibera umwepiskopi wa mbere. Yimitswe ku wa 6/1/1962. Intego ye : In caritate et pace.
Ukuboza 1962 : Hatangiye Inama Nkuru ya Vatikani yasojwe ku wa 8/12/1965. Abepiskopi bane bo mu Rwanda bayigiyemo kandi biyemeza gukurikiza imirongo migari y’ikenurabushyo yayitangiwemo.
Ku wa 3 ugushyingo 1963 : Ku busabe bwa leta y’u Rwanda, abapadiri b’abadominikani bo muri Kanada (Intara ya Kebeki) bashinze Kaminuza y’u Rwanda i Butare. Bayiyoboye kugeza mu w’1972.
Ku wa 6 kanama 1964 : Hashyizweho icyicaro cy’intumwa ya papa mu Rwanda. Myr Vito Roberti aba uwa mbere mu ntumwa za papa mu Rwanda.Ibaruwa imwohereza mu Rwanda yayishyikirije perezida wa repubulika y’u Rwanda ku wa 6/8/1964.
Ku wa 8 ukuboza 1967 : Yubile y’imyaka 50 y’ubusaserdoti mu Rwanda yizihirijwe i Kabgayi ndetse n’iy’imyaka 75 na yo ni ho yizihirijwe ku wa 8/12/1992.
Ku wa 5 nzeri 1968 : Ishingwa rya Diyosezi ya Kibungo. Myr Yozefu Sibomana yayiberewe umwepiskopi wa mbere akuwe muri diyosezi ya Ruhengeri aho yasimbuwe na Myr Fokasi Nikwigize wimitswe ku wa 30/11/1968 afite intego : Procedamus in pace.
Ku wa 12 mutarama 1974 : Roma yemeye ukwegura kwa Myr Aloyizi Bigirumwami wari umwepiskopi wa Nyundo maze padiri Visenti Nsengiyumva atorerwa kumusimbura kuri iyo ntebe. Yahawe ubwepiskopi ku wa 2/6/1974 afite intego : Ecce Adsum. Muri gicurasi 1976 yagizwe arkiyeskopi wa Kigali nuko asimburwa na padiri Wensesilasi Kalibushi (+1997) wimitswe ku wa 27/3/1977, akaba umwepiskopi wa 3 wa Nyundo afite intego « Ecce venio ».
Ku wa 3 gicurasi 1976 : Ishingwa rya arkidiyosezi ya Kigali. Papa Pawulo wa 6 yatoreye Myr Visenti Nsengiyumva (+1994) kuba arkiyeskopi wa mbere wayo. Yimitswe ku wa 20/6/1976 na Karidinali Angelo Rossi wari wohereje mu Rwanda kubera iryo yimikwa. Kuva ubwo iyari arkidiyosezi ya Kabgayi yabaye diyozesi yungirije. Myr Andereya Perraudin yakomeje kuba i Kabgayi nka Arkiyeskopi w’icyubahiro wa Kabgayi kugeza ku rupfu rwe.
Ku wa 6 kamena 1980 : Ishingwa ry’Inama y’Abepiskopi Gatolika bo mu Rwanda (C.EP.R : Conférence Episcopale du Rwanda) ifite icyicaro i Kigali. Yari isanzweho yitwa A.E.R (Assemblée Episcopale du Rwanda : Ihuriro ry’Abepiskopi bo mu Rwanda). Yakomeje kuba umunyamuryango w’Inama y’Abepiskopi bo mu Rwanda no mu Burundi (COREB : Conférence des Ordinaires du Rwanda et du Burundi) ifite icyicaro i Bujumbura mu Burundi yaje guhinduka Ishyirahamwe ry’Inama z’Abepiskopi bo mu Rwanda no mu Burundi (ACOREB).
Ku wa 5 ugushyingo 1981 : Hashinzwe diyosezi ebyiri : Byumba na Cyangugu. Umwepiskopi wa mbere wa diyosezi ya Byumba yabaye Myr Yozefu Ruzindana (+1994). Yari afite intego : Sitio. Yahawe ubwepiskpi ku wa 17/1/1982. Naho kuri diyosezi ya Cyangugu, Myr Tadeyo Ntihunyurwa ni we wabaye umwepiskopi wayo wa mbere akaba yarabuhawe ku wa 24/1/1982 afite intego : Ut unum sint.
Ku wa 28 ugushyingo 1981 : Bikira Mariya yabonekeye bwa mbere i Kibeho, yabarizwaga muri diyosezi ya Butare. Myr Yohani Batista Gahamanyi yashyizeho komisiyo ebyiri zo kwiga kuri iryo bonekerwa (iya liturujiya n’iy’abaganga). Ku wa 15/08/1988, yemeje ko hashobora kuba ahantu abakristu basengera. Ayo mabonekerwa yashojwe ku mugaragaro ku wa 28 ugushyingo 1989.
Ku wa 3 ukuboza 1984 : Hashinzwe Ishyirahamwe ry’Inama z’Abepiskopi bo muri Afurika yo hagati ACEAC rifite icyicaro i Kinshasa. Rihuza Abepiskopi bo mu Rwanda (CEPR), mu Burundi (CECAB) no muri Repubulika Iharanira Demokarasi ya Kongo, RDC (CENCO).
Ku wa 3 kamena 1986 : Urupfu rwa Musenyeri Aloyizi Bigirumwami, umwepiskopi wa Nyundo wari mu kiruhuko cy’izabukuru. Ni we waharaniye ko Kiliziya y’u Rwanda ihabwa ubuyobozi bwite kandi afasha abanyarwanda kwakira imigenzereze ya gikristu. Yashyinguwe ku Nyundo kandi uwo munsi uba uw’icyunamo mu gihugu hose.
Ku wa 28 ugushyingo 1987 : Musenyeri Tadeyo Nsenginyumva (+1994) yagizwe umwepiskopi w’umuragwa wa Kabgayi. Yimitswe ku wa 31/1/1988 afite intego : Adveniat regnum tuum. Ku wa 7/10/1989 yasimbuye Myr Perraudin wari ugiye ku kiruhuko cy’izabukuru ku cyicaro cya CEPR i Kigali mbere y’uko yitaba Imana ku wa 25/4/2003 aguye mu Busuwisi.
Ku wa 15 gicurasi 1990 : Hasohotse bibiliya ya mbere yanditswe mu Kinyarwanda yitwa « Bibiliya Ntagatifu ». Ku wa 1/4/1992 hatangajwe isohoka ry’igitabo cya mbere cya misa mu Kinyarwanda cyitwa « Igitabo cya Misa ya Kiliziya ya Roma ».
Ku wa 7-9 nzeri 1990 : Papa Yohani Pawulo wa 2 yasuye Kiliziya gatolika mu Rwanda. Nyuma y’uruzinduko rwe u Rwanda rwinjiye mu ntambara yatangiye ku wa 1 ukwakira 1990. Nubwo habayeho uburyo butandukanye bwo gushaka kuyihagarika burimo n’amasezerano ya Arusha yo muri kanama 1993, iyo ntambara yaje kugeza u Rwanda kuri jenoside yakorewe abatutsi mu w’1994.
Ku wa 30 werurwe 1992 : Ishingwa rya diyosezi ya Gikongoro. Padiri Agusitini Misago wari umuyobozi wa Seminari Nkuru ya Nyakibanda yatorewe kuyibera umwepiskopi wa mbere. Yimitswe ku wa 28/6/1992 afite intego : Omnia Propter Evangelium. Ku wa 30 werurwe 1992 kandi Myr Ferederiko Rubwejanga yatorewe kuba umwepiskopi wa diyosezi ya Kibungo asimbuye Myr Yozefu Sibomana wari ugiye mu kiruhuko cy’izabukuru. Yahawe ubwepiskopi ku wa 5/7/1992 afite intego : Faciam Voluntatem Tuam. Myr Yozefu Sibomana yapfuye ku wa 9/11/1999.
Ku wa 22 ukwakira 1992 : Katedarali ya Kabgayi, yabaye bwa mbere icyicaro cy’umwepiskopi mu Rwanda yeguriwe Bikira Mariya Utasamanywe icyaha. Kuri iyi tariki kandi ni bwo Inteko ya Kiliziya ishinzwe ibyerekeye Liturujiya n’Amasakramentu yashyize Katedarali ya Kabgayi ku rwego rwa Bazilika Nto.
Gicurasi 1993 : Karidinali Roje ETCHEGARAY, Perezida w’ Inama ifasha papa mu byerekeranye n’ubutabera n’amahoro yasuye u Rwanda. Yaje ari intumwa idasanzwe ya Papa izanye ubutumwa bw’amahoro n’icyizere mu gihugu cyashegeshwe n’intambara yo guharanira ubutegetsi. Uyu mukaridinali yagarutse muri kamena 1994, rwagati muri jenoside yakorewe abatutsi mu w’1994 nk’intumwa idasanzwe ya papa mu kwifatanya n’abaturage bahuye n’amakuba n’akaga gakomeye.
Ku wa 7 mata 1994 : Itangira rya jenoside yakorewe abatutsi mu Rwanda mu w’1994 igatwara ubuzima bw’abantu barenga miliyoni. Kiliziya gatolika mu Rwanda yarashegeshwe cyane kubera ko yahatakarije benshi mu bayoboke bayo barimo abapadiri barenga ijana n’abiyeguriyimana tutibagiwe n’iyangirika rya bimwe mu bikorwa remezo by’ikenurabushyo.Ubuyobozi bwayo bwakomwe mu nkokora n’iyicwa ry’abepiskopi bayo batatu hamwe n’abapadiri bagera mu icumi biciwe i Gakurazo, hafi y’icyicaro cya diyosezi ya Kabgayi. Abishwe ni :
Musenyeri Visenti Nsengiyumva wari arkiyeskopi wa Kigali ;
Musenyeri Tadeyo Nsengiyumva wari Umwepiskopi wa Kabgayi akaba na perezida w’inama y’abepiskopi gatolika mu Rwanda ;
Musenyeri Yozefu Ruzindana wari umwepiskopi wa diyosezi ya Byumba.
Hari kandi Musenyeri Fokasi Nikwigize waburiwe irengero ku wa 30 ugushyingo 1966 hagati y’umujyi wa Goma (RDC) na Gisenyi (Rwanda) ubwo yari atahutse ava muri Kongo agaruka muri diyosezi ye.
Ku wa 13 nyakanga 1994 : Papa yagize padiri Heneriko Hoser w’umupalotini umugenzuzi mukuru uhagarariye papa mu Rwanda. Ubu butumwa bwe yabusoje muri werurwe 1995, ubwo hari haje intumwa nshya ya papa mu Rwanda ari we Myr Juliusz Janusz.
Ku wa 2-5 ugushyingo 1994 : Inama y’abepiskopi gatolika mu Rwanda yongeye guretana nyuma ya jenoside yakorewe abatutsi mu w’1994. Iyi Nama yateraniye i Butare yemeje ko za seminari nkuru n’into zongera gufungura imiryango. Yanatangaje kandi ibyihutirwa byagombaga gukorwa nyuma ya jenoside.
Ku wa 11 ugushyingo 1994 : Papa yashyizeho abayobozi (Administrateurs apostoliques) ba za diyosezi zitari zifite abepiskopi ari zo Kabgayi, Kigali, Byumba, Ruhengeri na Gikongoro.
Ku wa 20-26 ugushyingo 1994 : Intumwa z’Ishyirahamwe ry’inama z’abepiskopi bo muri Afurika y’iburasirazuba (AMECEA) zasuye Kiliziya gatolika mu Rwanda mu rwego rwo kuyitera inkunga mu kongera kubyutsa umurimo wayo w’ikinerabushyo.Nyuma y’aho n’abandi bavandimwe baturutse hirya no hino bagiye bagera ikirenge mu cy’intumwa za AMECEA.
Ku wa 25 werurwe 1966 : Papa yatangiye kubyutsa buhoro buhoro ubuyobozi bwa Kiliziya mu Rwanda ashyiraho abepiskopi batatu :
Myr Tadeyo Ntihinyurwa wari umwepiskopi wa Cyangugu yabaye arkiyeskopi wa Kigali asimbuye Myr Visenti Nsengiyumva wiciwe i Gakurazo ku wa 5/6/1994. Papa Yohani Pawulo wa 2 ni we wamwambitse paliyumu ku wa 29/6/1996 i Roma.
Padiri Anasitazi Mutabazi yatorewe kuba umwepiskopi wa gatandatu wa diyosezi ya Kabgayi asimbuye Myr Tadeyo Nsengiyumva wiciwe i Gakurazo ku wa 5/6/1994. Yahawe ubwepiskopi ku wa 25/5/1996 afite intego : Pax in Christo.
Padiri Seriviliyani Nzakamwita yatorewe kuba umwepiskopi wa kabiri wa diyosezi ya Byumba asimbuye Myr Yozefu Ruzindana wiciwe i Gakurazo. Yahawe ubwepiskopi ku wa 2/6/1996 afite intego:Fiat Voluntas tua
Kamena 1996 : Intumwa za Kiliziya gatolika mu Rwanda zahuye bwa mbere n’abahagarariye leta y’u Rwanda baganira ku kibazo cya za kiliziya zagombaga guhindurwamo inzibutso za jenoside yakorewe abatutsi mu w’1994. Nyuma y’ibiganiro birebire icyo kibazo cyaje gukemurwa nyuma y’uko Inteko nkuru ya Kiliziya ishinzwe ibyerekeye n’iyogezabutumwa ku isi yandikiye Inama y’abepiskopi gatolika mu Rwanda ibaruwa Nº 5757/98 yo ku wa 12 mutarama 1999 yemera kureka kiliziya ya Nyamata ikaba urwibutso rwa jenoside. Ikibazo cyari gisigaye cyari icya kiliziya ya Kibeho yaje kongera kwemererwa gusengerwamo ku wa 15 kanama 2003.
Ku wa 24 ugushyingo 1996 : I Nyanza habereye Yubile y’imyaka 50 ishize umwami Petero Karoli Mutara III Rudahigwa yeguriye u Rwanda Kristu Umwami mu w’1946. Hanatangijwe ku mugaragaro imyiteguro ya yubile y’imyaka 100 u Rwanda rumenye Kristu yagombaga kwizihizwa mu mwaka w’2000.
Ku wa 18 mutarama 1997 : Diyosezi zitari zifite abepiskopi zarababonye.
Padiri Yohani Damaseni Bimenyimana yatorewe kuba umwepiskopi wa kabiri wa diyosezi ya Cyangugu asimbuye Myr Tadeyo Ntihinyurwa wari waragizwe arkiyeskopi wa Kigali. Yahawe ubwepiskopi na Myr Wensesilasi Kalibushi ku wa 16/03/1997 afite intego : In humilitate et caritate.
Padiri Alegisi Habiyambere, umukuru w’abayezuwiti yatorewe kuba umwepiskopi wa kane wa diyosezi ya Nyundo asimbuye Myr Wensesilasi Kalibushi wari mu kiruhuko cy’izabukuru. Yahawe ubwepiskopi na Myr Wensesilasi Kalibushi ku wa 22/3/1997 afite intego : Suscipe domine.
Padiri Filipo Rukamba yatorerwe kuba umwepiskopi wa kabiri wa diyosezi ya Butare asimbuye Myr Yohani Batista Gahamanyi wari mu kiruhuko cy’izabukuru. Yahawe ubwepiskopi na Myr Yozefu Sibomana ku wa 12/4/1997 afite intego : Considerate Jesum.
Ku wa 8 gicurasi 1998 : Padiri Kizito Bahujimihigo yatorewe kuba umwepikopi wa kane wa diyosezi ya Ruhengeri asimbuye Myr Fokasi Nikwigize waburiwe irengero ku wa 30 ugushyingo 1996. Yahaw ubwepiskopi ku wa 27 kamena 1998 afite intego : Ut cognoscant te.
Ugushyingo 1998 : Itahwa ry’Umurwa Nazareti w’i Mbare (Kabgayi) wubatswe na Papa kugira ngo ufashe abana batagira kirengera. Imicungire yawo yahawe Inama y’Abepiskopi gatolika mu Rwanda.Imihango yo kuwutaha yayobowe na Karidinali Alfonso Lopez Trujillo, perezida w’inama ifasha Papa mu byerekeranye n’umuryango. Uyu murwa ni urwibutso rw’ubufatanye bwa Kiliziya y’isi mu gufasha u Rwanda, igihugu cyayogojwe n’akaga k’intambara, iyicwa ry’inzirakarengane n’amahano ya jenoside yakorewe abatutsi mu w’1994.
Ku wa 14 mata 1999 : Myr Agusitini Misago, umushumba wa diyosezi ya Gikongoro yarafashwe afungirwa muri gereza nkuru ya Kigali. Nyuma y’uko urukiko rwisumbuye rwa Kigali rusanze ari umwere rwahise rutegeka ko afungurwa nta yandi mananiza ku wa 15 kamena 2000. Yasubiye ku murimo we ku wa 16 nzeri 2000.
Ku wa 8 gashyantare 2000 : I Save hatangirijwe ku mugaragaro umwaka wa Yubile y’imyaka 2000 y’ubukritsu ku isi n’imyaka 100 u Rwanda rumenye Ivanjili. Uwo muhango wategurijwe na za sinodi zidasanzwe za diyosezi zari zarangijwe mu ugushyingo 1998 ku kibazo cy’amoko mu muryango nyarwanda ndetse no muri Kiliziya ubwayo. Ibirori bisoza uwo mwaka wa yubile z’impurirane byabereye i Kigali ku wa 8 gashyantare 2001 byitabirwa n’intumwa idasanzwe ya Papa mu Rwanda, Karidinali Roje ETCHEGARAY.
Ku wa 29 kamena 2001 : Myr Agusitini Misago, Umwepiskopi wa Gikongoro yatangaje ku mugaragaro ko Kiliziya yemeye amabonekerwa y’i Kibeho. Uwo muhango wabereye muri Katedrali ya Gikongoro hari Intumwa ya Papa mu Rwanda, Abepiskopi bagize Inama y’Abepiskopi gatolika mu Rwanda bose n’abakuru b’imiryango y’abiyeguriyimana. Ku wa 15/9/2001 abepiskopi gatolika bo mu Rwanda bakoze urugendo nyobokamana rwa mbere ku butaka bwa Kibeho. Muri Gicurasi 2001 abepiskopi bagize ishyirahamwe ry’inama z’abepiskopi bo muri Afurika yo hagati, ACEAC bari mu nama idasanzwe i Kigali bakoreye urugendo nyobokamana i Kibeho. Ku wa 31 gicurasi 2003, Karidinali Crescenzio SEPE, umuyobozi w’inteko nkuru ya Kiliziya ishinzwe ibyerekeranye n’iyogezabutumwa ku isi yayoboye imihango yo guha umugisha ingoro ya Kibeho yeguriwe Bikira Mariya Umwamikazi w’i Kibeho.
Ku wa 15 kanama 2004 : Hatashywe Radio Maria Rwanda, igira icyicaro cy’agateganyo muri Diyosezi ya Kabgayi mu gihe hari hagitegerejwe ko yabona aho ikorera mu mujyi wa Kigali.
Ku wa 23 mutarama 2005 : Hatangajwe ku mugaragaro bibiliya ya mbere y’ikinyarwanda ihuriweho n’amadini n’amatorero yasohotse yitwa « Bibiliya Ijambo ry’Imana » irimo ibitabo byo muri Bibiliya byemejwe bwa kabiri.Umurimo wo kuyindura mu Kinyarwanda watangijwe n’Umuryango wa Bibiliya mu Rwanda mu w’1979 uhurirwaho n’abagize amatorero y’abaporotestanti na Kiliziya gatolika.
Ku wa 21 mutarama 2006 : Padiri Smaradge Monyintege yatorewe kuba umwepiskopi wa karindwi wa diyosezi ya Kabgayi asimbuye Myr Anasitazi Mutabazi wari weguye ku mpamvu ze bwite nyuma yo kuyibera umushumba kuva ku wa 10 ukuboza 2004. Yahawe ubwepiskopi ku wa 26 werurwe 2006 afite intego : Lumen Christi, Spes mea.
Ku wa 28 kanama 2007 : Musenyeri Kizito Bahujimihigo yimuriwe muri diyosezi ya Kibungo akuwe muri diyosezi ya Ruhengeri kugira ngo asimbure Myr Ferederiko Rubwejanga wari ugiye mu kiruhuko cy’izabukuru. Yimitswe ku wa 28 ukwakira 2007.
Ku wa 28 ugushyingo 2007 : Hasojwe ku mugaragaro yubile y’imyaka 25 y’amabonekerwa ya Kibeho. Imihango yabereye i Kibeho, mu ngoro yeguriwe Bikira Mariya Umwamikazi wa Kibeho yayobowe na Nyiricyubahiro Karidinali Ivan DIAS, umuyobozi w’inteko nkuru ya Kiliziya ishinzwe ibyerekeranye n’iyogezabutumwa ku isi akikijwe n’abepiskopi bo mu Rwanda.
Ku wa 22 ugushyingo 2009 (Umunsi mukuru wa Kristu Umwami) : Guhimbaza yubile y’imyaka 50 Kiliziya gatolika mu Rwanda kimwe n’iyo mu Burundi na Kongo Kinshasa zihawe inzego zazo. Uwo munsi wateguwe hakurikijwe amabwiriza yatanzwe n’ishyirahamwe ry’inama z’abepiskopi gatolika bo muri Afurika yo hagati (ACEAC). Muri icyo gihe habayeho kureba uko ubukristu buhagaze bashingiye ku mibare yo mu w’2007. Hari diyosezi 9 kuri 2 zariho mu w’1959 ; hari paruwasi 155 kuri 58 ; abakristu gatolika bari 49,30% kuri 29% by’abaturage bose ; abapadiri bo muri diyosezi bari 582 ku 122, imiryango y’abiyeguriyimana ari 80 kuri 21 yo mu w’1959.
Ku wa 28 mutarama 2010 : Musenyeri Kizito Bahujimihigo yeguye ku bwepiskopi bwa diyosezi ya Kibungo no ku buyobozi bwa Diyosezi ya Ruhengeri.
Ku wa 31 mutarama 2012 : Padiri Visenti Harolimana yatorewe kuba umwepiskopi wa diyosezi ya Ruhengeri. Yimitswe ku wa 24 werurwe 2012 afite intego : vidimus stella eius.
Ku wa 16 gashyantare 2012 : Musenyeri Luciano RUSSO yatorewe kuba intumwa ya Papa mu Rwanda aho yageze ku wa 23 gicurasi 2012.
Ku wa 12 werurwe 2012 : Urupfu rutunguranye rwa Myr Agustini Misago. Yashyinguwe ku wa 15 werurwe 2012.
Ku wa 7 gicurasi 2013 : Padiri Antoni Kambanda yatorewe kuba umushumba wa diyosezi ya Kibungo. Yimitswe ku wa 27 nyakanga 2013 afite intego : Ut vitam habeant
Ku wa 6-7 kamena 2014 : Kiliziya gatolika y’iy’Abangilikani zo mu Rwanda, mu Burundi no muri Kongo Kinshasa zakoreye hamwe urugendo rwo kwibuka ku ncuro ya 20 jenoside yakorewe abatutsi mu w’1994.Intego yari iyo kugaragariza abanyarwanda ko bifatanyije na bo mu kababaro batewe na yo.
Ku wa 30 kamena 2014 : Kwizihiza isabukuru y’imyaka 50 u Rwanda na Vatikani bifitanye umubano ushingiye kuri diplomasi.
Ku wa 26 ugushyingo 2014 : Padiri Selesitini Hakizimana yatorewe kuba umushumba wa kabiri wa diyosezi ya Gikongoro. Yimitswe ku wa 24 mutarama 2015.Intego ye ni Duc in Altum
Ku wa 11 werurwe 2016 : Padiri Anakeleti Mwumvaneza yatorewe kuba umushumba wa gatanu wa diyosezi ya Nyundo asimbuye Myr Alegisi Habiyambere wari weguye kubera izabukuru.Yahawe ubwepiskopi ku wa 21 gicurasi 2016. Intego ye ni : Misericordes Sicut Pater.
22 Nyakanga 2017 : Abadiyakoni 63 b’uwo mwaka bo mu madiyosezi atatundakanye yo mu Rwanda baherewe ubusaserdoti i Kabgayi ku kibuga cy’umupira cya Seminari nto ya Kabgayi. Wabaye umwanya wo kongera kuzirikana kuri yubile y’imyaka 100, uRwanda rubonye abadiri babo kavukire, Padri Balitazari Gafuku na Donati Reberaho.
Ku wa 7 ukwakira 2017 : Hizihijwe yubile y’imyaka ijana y’ubusaserdoti. Ibirori byo kuyizihiza byabereye i Kabgayi byitabirwa n’abashyitsi bakomeye batandukanye barimo Perezida wa Repubulika y’u Rwanda Paul Kagame.
Imibare y’abakristu gatolika mu Rwanda
Hagendewe ku mibare iheruka y’Ikigo cy’igihugu gishinzwe ibarurishamibare, mu mwaka wa 2015, u Rwanda rwari rutuwe n’abaturage 10 515 973. Imibare ya za diyosezi zose zo mu Rwanda igaragaza ko mu w’ 2015, abagatolika bari 4 823 766 ni ukuvuga 45,8% by’abaturage bose.


c: text/html

text:
ABAKURAMBERE N’ABAHANUZI
IGICE CYA 71 - ICYAHA CYA DAWIDI NO KWIHANA KWE48
Bibiliya ntivuga byinshi yogeza abantu. Muri yo ni hake havugwa iby’ingeso nziza n’iyo zaba ari iz’abantu b’imico myiza kuruta abandi bigeze babaho. Kuba ibyo bitaravuzwe bifite impamvu; kandi bifite icyo byigisha. Imico myiza yose abantu bagira ni impano y’Imana; ibikorwa byabo byiza babikesha ubuntu bw’Imana kubwa Kristo. Kubera ko byose babikesha Imana, ikuzo ry’icyo bari cyo cyose n’icyo bakora ni iry’Imana yonyine. Bo ni ibikoresho biri mu biganza by’Imana. Ikirenze ibi, nk’uko ibyigisho byose by’amateka ya Bibiliya byigisha, gusingiza no kogeza abantu ni akaga gakomeye, kuko iyo umuntu ageze aho atakibona ko yishingikirije ku Mana maze akiringira imbaraga ze, nta kabuza aragwa. Umuntu arwana n’abanzi bamurusha ubushobozi. “Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru.” (Abefeso 6:12). Mu mbaraga zacu bwite kurwana iyo ntambara ntibyadushobokera; kandi ikintu icyo ari cyo cyose giteshura intekerezo z’umuntu ku Mana, ikintu cyose gitera umuntu kwikuza no kumva yihagije, kiba kidutegurira inzira yo kugwa burundu. Bibiliya yigisha kutiringira ubushobozi bw’umuntu maze igakangurira abantu kwiringira imbaraga y’Imana. AA 499.1
Umutima wo kwiyemera no kwishyira hejuru ni wo waharuriye inzira kugwa kwa Dawidi. Kogezwa no gutwarwa kubera ubutegetsi ndetse no kwinezeza ntibyabuze kumugiraho ingaruka. Kugirana umushyikirano n’amahanga yari abakikije nabyo byongeye imbaraga y’ikibi. Nk’uko imico yari iganje mu bategetsi bo mu Burasirazuba yari iri, ibyaha rubanda rutababarirwaga iyo byakorwa n’umwami, we ntiyahanwaga. Umwami ntiyagombaga kwirinda ikibi nka rubanda rusanzwe. Ibyo byose byatumye Dawidi atumva neza ububi bukabije bw’icyaha nk’uko bikwiriye. Kandi aho kugira ngo yicishe bugufi yishingikirize ku mbaraga z’Uwiteka, yatangiye kwiringira ubwenge bwe n’ubushobozi bwe bwite. Igihe cyose Satani azashoboye gutandukanya umuntu n’Imana yo Soko rukumbi y’imbaraga, azabyutsa ibyifuzo bibi bya kamere y’umubiri. Ntabwo umurimo w’umwanzi uhutiraho; ntabwo mu bigaragara utangira mu buryo buteye ubwoba. Ahubwo uza mu ibanga ushegesha ibihome by’amahame umuntu agenderaho. Utangirira mu tuntu tugaragara yuko ari duto — nko kwirengagiza kuba indahemuka ku Mana ndetse no kuyishingikirizaho burundu, gushaka gukurikiza imico n’imigenzo by’ab’isi. AA 499.2
Mbere y’uko intambara barwanaga n’Abamoni irangira, Dawidi yasize ingabo ziyobowe na Yowabu maze yisubirira i Yerusalemu. Abasiriya bari baramaze kuyoboka Abisiraheli, kandi byagaragaraga yuko Abamoni nabo bagiye kuneshwa burundu. Dawidi yari akikijwe n’ibyavuye ku kunesha kwe ndetse n’icyubahiro giturutse ku butegetsi bwe bwiza kandi bukomeye. Icyo gihe, ubwo ubwo yari aguwe neza kandi umutekano awifitiye, ni ho umushukanyi yabonye urwaho rwo kwinjira mu ntekerezo ze. Kuba Imana yari yarafashe Dawidi ikamwiyegereza muri ubwo buryo kandi ikaba yari yaramugaragarije ineza yayo mu buryo bukomeye, byagombaga kumubera ibintu bimutera gushishikara cyane akarinda imico ye kwanduzwa. Ariko igihe yari aguwe neza afite umutekano, ni ho yaretse kwishingikiriza ku Mana, Dawidi yugururira Satani maze amushyiraho ikizinga cy’icyaha. Dawidi, umuyobozi w’igihugu wari warimitswe n’Imana, wari waratoranyijwe n’Imana kugira ngo yubahirize amategeko yayo, we ubwe wakandagiye amabwiriza yayo. Uwagombaga gutera ubwoba inkozi z’ibibi, ni we wazishyigikiye ku bwo igikorwa cye kibi. AA 499.3
Mu ngorane yanyuzemo mu mibereho ye ya mbere, Dawidi mu butungane bwamurangaga yashoboraga kuragiza Imana ibye. Ukuboko k’Uwiteka kwari kwaramuyoboye kumucisha mu mitego itabarika yajyaga ategwa. Ariko ubu noneho, ubwo yari yakoze icyaha kandi ataracyihana, ntabwo yasabyeIjuru ngo rimufashe kandi ngo rimuyobore, ahubwo yashatse uko yakwikura mu ngorane yari yashyizwemo n’icyaha. Betisheba wari ufite uburanga bwabereye umwami umutego, yari umugore wa Uriya w’Umuhiti, umwe mu bagaba b’ingabo ba Dawidi b’intwari kandi b’indahemuka. Nta muntu washoboraga kubona ingaruka zari gukurikiraho iyo icyo cyaha kimenyekana. Amategeko y’Imana yavugaga ko uwasambanye ahabwa igihano cy’urupfu, ubwo rero Uriya, umusirikare w’amarere, wakorewe nabi atyo, yajyaga kwihorera akica umwami cyangwa agatera igihugu kumugomera. AA 500.1
Ibyo Dawidi yakoze byose kugira ngo ahishe icyaha cye byabaye impfabusa. Yari yarishyize mu maboko ya Satani; akaga kari kamugose, kandi yari agiye guta agaciro nabi cyane birenze gupfa. Hari uburyo bumwe rukumbi bwo kubihonoka, maze mu bwihebe bwe yihutira kugereka kwica ku gusambana. Uwari warateguye kurimbuka kwa Sawuli ni nawe washakaga kurimbura Dawidi. Nubwo ibigeragezo byari bitandukanye, byari bihuriye ku kubayobora ku kwica amategeko y’Imana. Dawidi yatekereje ko Uriya naramuka yishwe n’abanzi babo ku rugamba, bitazamenyekana yuko umwami ari we wamwicishije. Bityo Betisheba yari kuba nta nkomyi afite yo kuba umugore we, nta rwikekwe rwajyaga kubaho, kandi icyubahiro cy’umwami kikagumaho. AA 500.2
Uriya yagizwe intumwa yo gutwara urwandiko rwo kumwicisha. Urwandiko yakuye ku mwami arushyiriye Yowabu rwarategekaga ruti: “Mushyire Uriya imbere aho urugamba rukomeye cyane, maze mumuhane, bamutere apfe.” Yowabu wari warandujwe n’icyaha cyo kwica, ntiyatindiganyije kumvira amabwiriza y’umwami maze Uriya yicwa n’inkota y’Abamoni. AA 500.3
Kugeza ubwo, ku byari byararanze Dawidi nk’umwami nta wundi mwami wabayeho washoboraga kugereranywa nawe. Byanditswe kuri we ko yaciriye abantu bose imanza zitabera. (2Samweli 8:15). Ubupfura bwe bwari bwaratumye amahanga amugirira icyizere kandi aramuyoboka aramwumvira. Ariko ubwo yari avuye ku Mana akiyegurira umubi, icyo gihe yahindutse umukozi wa Satani ; nyamara yari agifite ubutware Imana yari yaramuhaye, kandi ku bw’ibyo, abantu bagombaga kumwubaha kandi abamwubahaga bishyira mu kaga. Na Yowabu wumviraga umwami aho kumvira Imana, yishe itegeko ry’Imana kuko umwami yabitegetse. AA 500.4
Imbaraga za Dawidi yari yarazihawe n’Imana ariko azihabwa kugira ngo azikoreshe gusa mu bihuje n’amategeko y’Imana. Igihe yategekaga ibihabanye n’amategeko y’Imana, kubyumvira byahindutse icyaha. “Abatware bariho bashyizweho n’Imana. (Abaroma 13:1), ariko ntidukwiriye kubumvira binyuranyije n’amategeko y’Imana. Ubwo intumwa Pawulo yandikiraga Abanyakorinti, yagaragaje ihame rikwiriye kutuyobora. Aravuga ati: “Mugere ikirenge mu cyanjye, nk’uko nanjye nkigera mu cya Kristo.” 1 Abakorinto 11:1. AA 501.1
Inkuru y’uko iryo tegeko ryubahirijwe imenyeshwa Dawidi, ariko ivugwa mu buryo bwitondewe cyane kugira ngo bidashyirwa kuri Yowabu cyangwa ku mwami. Yowabu yihanangiriza iyo ntumwa ati: “Numara kubarira umwami amacumu, umwami akarakara, . . . . Nuko uzamusubize uti: ‘Erega n’umugaragu wawe Uriya w’Umuheti na we yarapfuye.’ Nuko intumwa iragenda, igeze kuri Dawidi imusobanurira ibyo Yowabu yamytumye byose.” AA 501.2
Maze umwami abwira iyo ntumwa ati: “Uzabwire Yowabu utya uti: ‘Ibyo ntibikubabaze, kuko inkota yica umuntu, irindiriye undi. Urusheho gukomeza urugamba, urwane n’umudugudu uwutsinde.’ Kandi nawe umurindishe.” AA 501.3
Betisheba amara iminsi yo kwiraburira umugabo we nk’uko umuco wari umeze, maze iyo minsi irangiye “Dawidi aramutumira amushyira iwe, amugira umugore we.” Umuntu wari ufite umutima w’ineza no kubaha bikomeye utarashoboye kuramburira ukuboko kwe kwica uwasizwe n’Imana nubwo uwo yashakaga kumwica, yari yaratezutse ku Mana cyane bituma ahemukira ndetse yica umwe mu basirikare be b’indahemuka kandi b’intwari cyane, maze yiringira adashidikanya ko azanezezwa n’ingororano y’icyaha cye. Mbega uburyo izahabu nziza yari yangiritse! Mbega uburyo izahabu iruta izindi yahindutse! AA 501.4
Kuva mu itangiriro Satani yagiye yereka abantu inyungu bageraho binyuze mu kwica amategeko y’Imana. Uko ni ko yashutse abamarayika. Uko ni nako yashutse Adamuna Eva bagakora icyaha. Uko ni nako akomeje koreka imbaga y’abantu abateshura ku kubaha Imana. Inzira yo kugomera Imana igaragazwa nk’aho ari iyo kwifuzwa; “ariko iherezo ryayo ni inzira y’urupfu.” (Imigani 14:12). Hahirwa abakora nk’ibyo, hanyuma bamara gusobanukirwa n’ububi bw’ingaruka z’icyaha bagahindukira bakabivamo. Imana ku bw’imbabazi igira, ntiyaretse Dawidi ngo akomeze korama ageze ubwo arimburwa n’ingororano zishukana z’icyaha. AA 501.5
Byari ngombwa ko Imana ihagoboka kubw’Abisiraheli. Uko igihe cyahitaga ni ko icyaha Dawidi yakoreye Betisheba cyamenyekanaga, abantu batangira no gukeka ko yaba yaricishije Uriya. Uwiteka yarasuzugujwe. Yari yaragiriye neza Dawidi kandi imuha ikuzo, maze icyaha cya Dawidi kigaragaza nabi imico y’Imana kandi kigayisha izina ryayo. Icyo cyaha cyaganishaga abantu gutesha agaciro urugero rwo kubaha Imana mu Bisiraheli, kikoroshya mu ntekerezo za benshi kuzinukwa icyaha; mu gihe abatarakundaga Imana kandi ngo bayubahe binangiye mu kuyigomera bitewe n’icyo cyaha. AA 501.6
Umuhanuzi Natani yategetswe gushyira umwami Dawidi ubutumwa bwo kumucyaha. Bwari ubutumwa bukomeye kandi buteye ubwoba. Uko gucyaha kwashoboraga kugezwa ku bami bake cyane ariko bikicisha uzanye ubwo butumwa. Natani yatanze ubutumwa bw’iteka ry’Imana nta mususu, nyamara abivugana ubwenge n’ubuhanga bukomoka mu ijuru ngo bugere ku mpuhwe z’umwami, ibitekerezo bye bikanguke maze bimutere ubwe kwicira urubanza rwo gupfa. Ubwo yavuganaga na Dawidi nk’umurinzi washyizweho n’Imana ngo arinde uburenganzira bw’ubwoko bwe, umuhanuzi yasubiyemo igitekerezo kigaragaza ibibi n’agahato bigomba gukosorwa. AA 501.7
Natani yaravuze ati: “Habayeho abantu babiri mu mudugudu umwe, umwe yari umutunzi, undi yari umukene. Kandi uwo mutunzi yari afite amashyo y’inka n’intama nyinshi cyane. Ariko uwo mukene we nta cyo yari afite keretse akagazi k’intama yari yaguze akakarera, kagakurana n’abana be bo mu rugo, kakarya ku twokurya twe, kakanywera ku nkongoro ye kandi karyamaga mu gituza cye, kaba nk’umukobwa we. Bukeye haza umugenzi kwa wa mutunzi, umubi ni uwenda mu nka ze cyangwa mu ntama ze ngo azimanire uwo mushyitsi wamugendereye, ahubwo ajya kwenda wa mwagazi w’intama wa wa mukene, awuzimanira umushyitsi we.” AA 502.1
Umwami ararakara, maze aravuga ati: “Ndahiye Uwiteka uhoraho, umuntu wakoze bene ibyo akwiriye gupfa. Kandi azarihe umwana w’intama kane, kuko yakoze ibimeze bityo kandi kuko atagira impuhwe.” 2Samweli 12:5,6. AA 502.2
Natani ahanga umwami amaso, maze azamura ukuboko kwe kw’iburyo agutunga mu ijuru, avuga yeruye ati: “Erega uwo mugabo ni wowe!” Yakomeje avuga ati: “Ni iki cyatumye usuzugura ijambo ry’Uwiteka, ugahangara gukora ibyangwa na we?” Nk’uko Dawidi yari yarabikoze, umunyacyaha ashobora kugerageza guhisha abantu icyaha cye; ashobora guhamba kure ibikorwa bibi aho abantu batabibona cyangwa ngo babimenye; ariko “...byose bitwikuruwe nk’ibyambaye ubusa mu maso y’Izatubaza ibyo twakoze.” (Abaheburayo 4:13). “Nta cyatwikiriwe kitazatwikururwa, cyangwa igihishwe kitazamenyekana.” Matayo 10:26. AA 502.3
Natari abwira Dawidi ati: “Uku no ko Uwiteka Imana ya Isirayeli ivuze itya iti: ‘Nakwimikishije amavuta ngo ube umwami wa Isirayeli, ngukiza amaboko ya Sawuli . . . Ni iki cyatumye usuzugura ijambo ry’Uwiteka, ugahangara gukora ibyangwa nawe: wicishije Uriya w’Umuheti inkota kandi ugacyura umugore we, umugira uwawe kandi Uriya umwicisha inkota y’Abamoni. Nuko rero inkota ntabwo izava mu rugo rwawe iteka ryose,... Umva nzaguhagurukiriza ibyago bivuye mu rugo rwawe, kandi nzatwara abagore bawe ureba mbahe umuturanyi wawe, . . . Wowe wabikoreye mu rwihisho, ariko jye nzabikorera imbere y’Abisiraheli bose ku mugaragaro izuba riva.” AA 502.4
Umutima wa Dawidi washenguwe n’ayo magambo amucyaha yabwiwe n’umuhanuzi; icyaha cye cyagaragaye cyose uko cyakabaye. Umutima we wicisha bugufi imbere y’Uwiteka. Nuko avuga ahinda umushitsi ati: “Nacumuye ku Uwiteka.” Ibibi byose bigirirwa abandi biva ku wagiriwe nabi bikagera ku Mana. Dawidi yari yarakoreye icyaha gikomeye cyane yaba Uriya na Betisheba, kandi yumvise uburemere bwacyo cyane. Ariko icyaha gikomeye cyane bitagerwa ni icyo yakoreye Imana. AA 502.5
Nubwo nta muntu wari kuboneka muri Isiraheli wari gushyira mu bikorwa igihano cyo gupfa cyari cyakatiwe umwami wasizwe n’Uwiteka, Dawidi yahinze umushitsi, atinya yuko natababarirwa icyaha yari yakoze, azicwa n’Imana by’ikitaraganya. Ariko Imana imutumaho umuhanuzi aramubwira ati: “Uwiteka yagukuyeho icyaha cyawe, nturi bupfe.” Nyamara ubutabera bwagombaga gukurikizwa. Igihano cyo gupfa cyakuwe kuri Dawidi gishyirwa ku mwana wavutse ku cyaha cye. Uko ni ko umwami yahawe amahirwe yo kwihana; mu gihe kuri we umubabaro n’urupfu rw’umwana, (nk’umugabane w’igihano cye), byamubabaje cyane kuruta uko ubwe yari gupfa. Umuhanuzi yaramubwiye ati: “Ariko kuko wahaye abanzi b’Uwiteka urwitwazo runini rwo kumutuka ku bw’icyo wakoze icyo, umwana uzavuka ntazabura gupfa.” AA 502.6
Igihe umwana we yafatwaga n’indwara, Dawidi yiyirije ubusa, yicisha bugufi cyane maze asabira uwo mwana ngo ye gupfa. Yakuyemo imyambaro ye ya cyami, yiyambura ikamba rye, maze amara amajoro arambaraye hasi, afite agahinda kamushengura umutima, asabira uwo mwana w’inzirakarengane wababazwaga azira icyaha cye. “Abantu bakuru bo mu rugo rwe babibonye barahaguruka, bamuhagarara iruhande ngo bamubyutse ave hasi, aranga kandi yanga no gusangira nabo.” Akenshi iyo urubanza rwacirirwaga abantu cyangwa imijyi, kwicisha bugufi no kwihana byagiye bituma igihano gikurwaho maze Imana y’Inyambabazi, yihutira kugira ibambe ikaboherereza intumwa zibamenyesha iby’amahoro. Kubera iki gitekerezo, Dawidi yakomeje gusaba kugira ngo uwo mwana ye gupfa. Yumvise yuko umwana yapfuye, yaratuje yemera iteka ry’Imana. Igihano cya mbere we ubwe yari yavuze yuko gitanganywe ubutabera cyari kimugezeho; ariko Dawidi yiringiraga imbabazi z’Imana ntiyacika intege. AA 503.1
Iyo abantu benshi basoma igitekerezo cy’uko Dawidi yacumuye, baribaza bati: “Kuki ibi byanditswe bikamenyeshwa abantu bose? Kuki Imana yabonye yuko bikwiriye kwereka isi iyo nenge yabaye mu mibereho y’umuntu wari wari warahawe n’Ijuru icyubahiro gikomeye?” Mu magambo yo gucyaha umuhanuzi Natani yabwiye Dawidi, yavuze ibyerekeye icyaha cya Dawidi ati: “Wahaye abanzi b’Uwiteka urwitwazo runini rwo kumutuka ku bw’icyo wakoze icyo.” Mu bihe byinshi byagiye bisimburana abanyabyaha bajya bavuga iby’imico ya Dawidi, bashyigikira iyo nenge ye, maze bakavugana ishema bishuka bati: “Uwo ni we muntu umeze nk’uko umutima w’Imana ushaka da!” Uko ni ko iyobokamana ryagiye rihinyurwa, Imana igatukwa ndetse n’ijambo ryayo rigatukwa, abantu bagiye binangira mu kutizera, kandi benshi bitwikiriye igishura cyo gukiranuka, barushaho kwihandagaza bakora icyaha. AA 503.2
Ariko igitekerezo cya Dawidi ntigishyigikira icyaha na gato. Igihe Dawidi yagenderaga mu nzira z’Imana ni bwo yiswe umuntu umeze nk’uko umutima w’Imana ushaka. Ubwo yakoraga icyaha, ibyo ntibyongeye kuba ukuri kuri we kugeza ubwo yagarukiye Imana kubwo kwihana. Ijambo ry’Imana rivuga ryeruye riti: “Icyo Dawidi yakoze icyo cyarakaje Uwiteka.” (2Samweli 11:27). Ka ndi Uwiteka yatumye umuhanuzi kuri Dawidi aramubwira ati: “Ni iki cyatumye usuzugura ijambo ry’Uwiteka, ugahangara gukora ibyangwa nawe? . . . Nuko rero inkota ntabwo izava mu rugo rwawe iteka ryose, kuko wansuzuguye.” Nubwo Dawidi yihanye icyaha cye kandi akababarirwa ndetse akemerwa n’Uwiteka, yasaruye umusaruro mubi w’imbuto yari yarabibye ubwe. Ibihano Dawidi n’ab’inzu ye bahanwe bigaragaza uburyo Imana yanga icyaha urunuka. AA 503.3
Kugeza icyo gihe ubuntu bw’Imana bwari bwararinze Dawidi kugambanirwa n’abanzi be, kandi yari yarakoreshejwe kugira ngo akumire Sawuli mu bibi bye. Nyamara icyaha cya Dawidi cyahinduye isano yari afitanye n’Imana. Uwiteka ntiyashoboraga gushyigikira icyaha mu buryo ubwo ari bo bwose. Ntabwo Uwiteka yari gukoresha ubushobozi bwe ngo arinde Dawidi ingaruka z’icyaha cye nk’uko yari yaramurinze urwango rwa Sawuli. AA 503.4
Muri Dawidi ubwe habaye impinduka ikomeye cyane. Yari afite umutima ushengutse bitewe no kuzirikana icyaha cye ndetse n’ingaruka zacyo zikomeye. Yumvise akojejwe isoni imbere y’abagaragu be. Ubushobozi n’uko yubahwaga byari byagabanyutse. Kugeza icyo gihe kugubwa neza kwe kwakomokaga ku kumvira amategeko y’Uwiteka, ariko noneho ubwo abagaragu be bari bamaze kumenya icyaha cye, byari kubatera kujya bakora ibyaha nabo kurushaho nta cyo bishisha. No mu rugo iwe, uko yari akwiye kubahwa no kumvirwa n’abahungu be byaragabanutse. Icyaha cye cyatumaga yicecekera igihe yabaga agomba guhana icyaha cyakozwe n’undi. Cyamuciye intege ntiyashobora kubahiriza ubutabera mu rugo rwe. Urugero rubi yatanze rwanduje abahungu be, kandi Imana ntiyajyaga kubuza ko ingaruka zibaho. Imana yararetse ngo ibintu bigende nk’uko bigomba kuba, maze muri ubwo buryo Dawidi ahanwa bikomeye. AA 504.1
Nyuma yo gukora icyaha kwe, Dawidi yamaze umwaka wose afite umutekano. Nta gihamya cyagaragaraga cy’uko Imana itamwishimiye. Ariko igihano cy’Imana cyari kimutegereje. Byanze bikunze umunsi w’urubanza no guhanwa waregerezaga kandi nta kwihana kwajyaga kuwigizayo. Umubabaro no gukorwa n’isoni byajyaga kwijimisha imibereho ye yose yo ku isi byari byegereje. Abafata urugero rwa Dawidi maze bakagerageza koroshya uburemere bw’ibyaha byabo, bakwirive kwigira mu mateka ya Bibiliya yuko inzira yo kugomera Imana ikomeye. Nubwo bahindukira bakava mu byaha byabo nk’uko Dawidi yabikoze, ingaruka z’ibyaha, ndetse no muri ubu bugingo, zizaba ari mbi kandi kuzihanganira bikomeye. AA 504.2
Imana yashatse ko igitekerezo cyo gucumura kwa Dawidi cyaba umuburo werekana ko n’abo yahaye imigisha ikomeye kandi ikabatonesha badakwiriye kumva batekanye ngo birengagize kuba maso no gusenga. Uko ni ko byagendekeye abicishaga bugufi bagashishikarira kwiga icyo Imana yagambiriye kwigisha. Uko ibihe byagiye bisimburana, muri ubwo buryo abantu bihumbi byinshi bagiye bashobozwa kubona akaga bafite gaturuka ku bushobozi bw’umushukanyi. Gucumura kwa Dawidi wari umutoni cyane ku Mana, kubakangurira kutiyizera. Bagiye babona ko Imana yonyine ari yo ishobora kubakomeza kubw’ubushobozi bwayo binyuze mu kuyizera. Kubwo kumenya ko muri Yo ari ho hari imbaraga n’ubuhungiro bwabo, bagiye batinya gutera intambwe ya mbere bagana Satani. AA 504.3
Ndetse n’igihe Imana yari itaracira Dawidi urubanza, yari yatangiye gusarura imbuto zo gucumura. Umutima we ntiwari utuje. Agahinda yari afite mu mutima yihanganiye icyo gihe kagaragarira muri Zaburi ys mirongo itatu na kabiri. Dawidi aravuga ati: AA 504.4
“Hahirwa uwababariwe ibicumuro bye,
Ibyaha bye bigatwikirwa.
Hahirwa umuntu Uwiteka atabaraho gukiranirwa,
Umutima we ntubemo uburiganya.
Ngicecetse, amagufwa yanjye ashajishwa no
kuniha kwanjye umunsi ukira.
Kuko ukuboko kwawe ku manywa na nijoro kwandemereraga,
Ibyuya byanjye bigahinduka nk’amapfa yo mu cyi. Zaburi 32:1- 4 AA 504.5
Kandi Zaburi ya mirongo itanu n’imwe yerekana kwihana kwa Dawidi, amaze kubona ubutumwa bw’Imana imucyahira ibyo yari yakoze: AA 505.1
“Mana umbabarire kubw’imbabazi zawe,
Kubw’imbabazi zawe nyinshi
Usibanganye ibicumuro byanjye.Unyuhagire rwose gukiranirwa kwanjye,
Unyeze unkureho ibyaha byanjye.
Kuko nzi ibicumuro byanjye,
Ibyaha byanjye biri imbere yanjye iteka. . .
Unyejeshe Ezobu ndera,
Unyuhagire ndaba mweru ndushe urubura.
Unyumvishe umunezero n’ibyishimo,
Kugira ngo amagufwa wavunnye yishime.
Hisha amaso yawe ibyaha byanjye,
Usibanganye ibyo nakiraniwe byose.
Mana undememo umutima wera,
Unsubizemo umutima ukomeye.
Ntunte kure yo mu maso yawe,
Ntunkureho Umwuka wawe Wera.
Unsubizemo kunezezwa n’agakiza kawe,
Unkomereshe umutima wemera.
Ni bwo nzigisha inzira zawe abacumura,
Abanyabyaha baguhindukirire.
Mana, ni wowe Mana y’agakiza kanjye,
Unkize urubanza rw’inyama y’umuntu,
Ni bwo ururimi rwanjye ruzaririmba cyane gukiranuka kwawe. Zaburi 51:1 — 14. AA 505.2
Uko ni ko mu ndirimbo yera yagombaga kuririmbirwa mu materaniro rusange y’ubwoko bwe, imbere y’ab’ibwami (abatambyi n’abacamanza, ibikomangoma n’intwari ku rugamba) kandi iyo ndirimbo yaragombaga kuzamenyesha ab’igisekuru giheruka ibyo gucumura kwe, umwami w’Abisiraheli yatuye icyaha cye, kwihana kwe ndetse agaragaza n’ibyiringiro byo kubabarirwa kubw’imbabazi z’Imana. Aho kugira ngo ashake uko yahisha icyaha cye, yifuje ko abandi bakwigishwa n’igitekerezo kibabaje kivuga uburyo yaguye mu cyaha. AA 505.3
Kwihana kwa Dawidi kwari kuvuye ku mutima. Ntiyagerageje guhisha icyaha cye. Ntabwo icyifuzo cyo guhunga ibihano yari yabwiwe ari cyo cyamuteye gusenga. Ahubwo yabonye uburemere bw’icyaha yakoreye Imana; yabonye uburyo ubugingo bwe bwari bwanduye maze azinukwa icyaha cye. Ntiyasengeye kubabarirwa gusa, ahubwo yanasabiye ko umutima we wezwa. Ntabwo Dawidi yigeze areka urugamba kubwo kwiheba. Mu masezerano Imana yasezeraniye abanyabyaha bihana, yabonyemo igihamya cy’uko yababariwe n’uko yemewe. AA 505.4
“Ni uko utishimira ibitambo mba mbiguhaye,
Ntunezererwe ibitambo byokeje.
Ibitambo Imana ishima ni umutima umenetse,
Umutima umenetse, ushenjaguwe,
Mana, ntuzawusuzugura.” Zaburi 51:16, 17. AA 505.5
Nubwo Dawidi yari yaguye, Uwiteka yaramubyukije. Noneho yari asigaye agendera mu bushake bw’Imana rwose kandi akagirira impuhwe bagenzi kuruta uko yari asanzwe abikora. Ubwo yari anejejwe no kubohorwa kwe yararirimbye ati: AA 506.1
“Nakwemereye ibyaha byanjye,
Sinatwikiriye gukiranirwa kwanjye.
Naravuze nti: “ndaturira Uwiteka ibicumuro byanjye”
Na we unkuraho urubanza rw’ibyaha byanjye. . .
Ni wowe bwihisho bwanjye
Uzandinda amakuba n’ibyago,
Uzangotesha impundu zishima agakiza.” Zaburi 32:5- 7. AA 506.2
Abantu benshi bagiye bivovotera ibyo bitaga kudakoresha ubutabera kw’Imana ubwo iticaga Dawidi wari wakoze icyaha gikomeye, nyuma y’uko yari imaze kureka Sawuli imuhoye ibyo bo babona ko ari ibyaha byoroheje cyane. Nyamara Dawidi yicishije bugufi kandi yihana icyaha cye, naho Sawuli we yasuzuguye gucyahwa kandi anangira umutima we yanga kwihana. AA 506.3
Uyu mugabane w’ibyabayeho mu mateka ya Dawidi wuzuyemo ibintu by’ingenzi ku munyabyaha wihana. Ni rumwe mu ngero zikomeye twahawe rugaragaza intambara n’ibigeragezo abantu bahura na byo, ndetse no kwihana nyakuri ku Mana no kwizera Umwami wacu Yesu Kristo. Mu bihe byabayeho byose, iki gitekerezo cyabaye isoko yo gukomezwa ku bantu babaga batsikamiwe n’umutwaro w’icyaha cyabo nyuma yo gucumura. Iyo abana b’Imana ibihumbi n’ibihumbi bagushijwe mu byaha babaga benda kwiheba, bibukaga uko Imana yemeye kwihana no kwatura kwa Dawidi ataryarya, nubwo yababajwe kubw’igicumuro cye; bityo nabo bagiye bagira ubutwari bwo kwihana no kugerageza kongera kugendera mu nzira amategeko y’Imana abayoboramo. AA 506.4
Umuntu wese uzacyahwa n’Imana akicisha bugufi mu mutima we afite kwihana no kwatura nk’uko Dawidi yabigenje, akwiriye kumenya adashidikanya ko agifite ibyiringiro. Umuntu wese uzizera akemera amasezerano y’Imana, azababarirwa. Uwiteka ntazigera yirukana umuntu n’umwe uzihana by’ukuri. Yatanze iri sezerano ati: “Ahubwo yisunge imbaraga zanjye abone kuzura nanjye, ndetse niyuzure nanjye.” (Yesaya 27:5). “Umunyabyaha nareke ingeso ze, ukiranirwa areke ibyo yibwira agarukire Uwiteka nawe aramugirira ibambe, agarukire Imana yacu kuko izamubabarira rwose pe.” Yesaya 55:7. AA 506.5

robotstxt: allowed

filter: keep


text:
Monthly Archives: December 2019
Inda nini itumye Umwami YUHI VI yamburwa ubwami,buhabwa Umwami Kigeli Ndoli ugiye kumusimbura niko Uwiteka abitegetse!!!
16 aug,2019 njyanwa mu iyerekwa mu butayu bugufiya,mu iriba ryahozemo amazi,nsangamo urukwavu (ubwenge) rufite ibyana (2) mbanza gufata nyina kugirango mbone uko nza gufata na bana barwo bataza gucika. Maze mbijyana murugo iwanjye.
Umwami YUHI VI ahura n’Umwakagara mu ibanga ngo bagure ubwami bw’uRwanda bukorera mu buhungiro!!??
15 aug,2019 njyanwa mu iyerekwa mbona Umwami YUHI VI Bushayija Emmanuel ajya muri gakondo ya bakiranutsi rwihishwa mu ibanga rikomeye cyane ajya kugambana n’abega ko yabagurisha ubwami bw’uRwanda bugendera ku itegekonshinga.
Umwanzuro wanyuma w’ijuru!!!
09 aug,2019 ijambo ry’Uhoraho Uwiteka Imana Nyiringabo rinzaho rirambwira riti,ijwi ry’Urangurura mu butayu,Pastor KIZITO umucireho iteka kuko yatutse umwuka w’ubuhanuzi ukorera muri wowe uko niko Uwiteka Nyiringabo abivuga.Ahabwa N° 0457/0007/0019 yuko atsinzwe nurubanza imbere y’Uhoraho Uwiteka Nyiringabo.
RNC bateye ibuye kuri Ben Rutabana,aho kuritera mu gihuru
Inkongi y’umuriro muri RNC,yakongejwe na Nyamwasa
Ibyaranze uyu mwaka wa 2019
Ingaruka yamaraso ya Gen.Gisa Fred Rwigema???
Gakondo yabakiranutsi mukaga gakomeye!!!
Twagiramungu na Rusesa mu majye y’ubuhanuzi


text:
Abaturage bo mu miryango 60 yorojwe batuye mu Mirenge ya Munini, Cyahinda, Kibeho, Rusenge na Ngera, Akarere ka Nyaruguru baravuga ko inka bahawe zigiye guhindura ubuzima bwabo, kuko utetse kubona amafaranga no kurwanya imirire mibi ngo n’umusaruro uziyongera kubera ifumbire.
Bamwe mu bahawe izi nka babwiye itangazamakuru ko nabo bagiye kubona ifumbire ndetse bikanafasha kurwanya imirire mibi mu miryango.
Kabirigi callixte wo mu Murenge wa Cyahinda, ni umwe mu batishoboye bahawe inka nyuma yaho izo yari afite zasahuwe mu 1994.
Yagize ati:”Ubu ndishimye cyane kuko nanjye iwanjye hagiye kongera kugaragara inka nyuma yaho izo nari mfite zatwawe mu 1994. Ubu bigiye kumfasha kubona ifumbire, kubona amafaranga aturuka ku mata, ndetse n’iwanjye nta ndwara ziterwa n’imirire mibi zizahagaragara. Mbese ubu bigiye kwihutisha iterambere ry’urugo rwanjye.”
Umuyobozi w’Akarere w’ungirije ushinzwe iterambere n’ubukungu mu Karere ka Nyaruguru Bisizi Antoine, avuga ko kuba abafatanyabikorwa barumviye iyi gahunda hafi bibaha ikizere cy’uko mu gihe gito abanyarwanda bose bazaba baramaze kugerwaho n’inka.
Aganira na www.rwandadailynews.com ati:”Turashima uyu mufatanyabikorwa wadufashije guha inka iyi miryango. Biraduha ikizere cy’uko mu gihe gito abanyarwanda bazaba baragezweho n’inka. Turasaba aba baturage bahawe izi nka kuzazifata neza, bakazitura n’abandi mu rwego rwo gukomeza gushyigikira gahunda ya girinka munyarwanda yatangijwe na Nyakubahwa Perezida wa Repubulika y’u Rwanda Paul Kagame.”
Gahunda ya Girinka-Munyarwanda, ni gahunda yatagijwe hagamijwe ko buri munyarwanda yagerwaho n’inka mu rwego rwo kwihutisha iterambere no kurwanya imirire mibi.
Ni muri urwo rwego kandi n’imwe mu miryango, cyangwa se abafatanyabikorwa bumviye iyi gahunda hafi bakifatanya na Leta muri iki gikorwa.
Umushinga wa Compassion International na wo uri mu bumviye hafi iyi gahunda, kuko uyu mushinga mu Karere ka Nyaruguru wahatanze inka z’imbyeyi 60 ku miryango 60 yo mu Mirenge ya Munini, Cyahinda, Kibeho, Rusenge, na Ngera.
Usibye uku gutanga inka, uyu mushinga ugira uruhare mu gufasha abanyeshuli basaga 2.500 ubaha ibikoresho by’ishuli, ubishyurira amafaranga y’ishuli, ugatanga ubwisungane mu kwivuza, ugakwirakwiza amazi meza n’amashanyarazi, no kuvuza abaturage mu bihugu by’amahanga iyo bibaye ngombwa.
@rukundoe4@gmail.com


text:
21.11.2020
Muri ayo maserano harimo ko Rwanda Online ikora urwo rubuga Iremborukazajya rusabirwaho serivisii zose za Leta, abaturage bakazisaba, Leta ikazibaha, hakoreshejwe iryo koranabuhanga. Mu myaka ine Irembo rimaze rikora, mubona rimaze gukemura ibihe bibazo muri sosiyete. Ikindi ni ukwihutisha no korohereza akazi abayobozi mu gihe batanga serivisi kuko wasangaga bafite impapuro nyinshi bagomba kuzuza, ariko uyu munsi biha isaha imwe bagatanga serivisi bakoresheje ikoranabuhanga, bagaha umuntu umunsi, uwo munsi akaza gutora icyangombwa cye. Ikindi, kuba amafaranga ya Leta agera aho agomba kugera, kera wasangaga agace kose kifitiye konti yako, umurenge ufite konti, akarere gafite konti yako, ariko amafaranga yose uko umuturage asabye icyangombwa ahita ajya mu kigega cya Leta nta faranga na rimwe rigiye ku ruhande, ku buryo na byo tuvuga ko ari umusaruro ukomeye.
...

seg_langs: unk kin_Latn unk


text:
Umukobwa witwa Dorah Mwima wabaye Nyampinga wa Uganda 2009, yashyizweho iterabwobwa n’umuntu atazi bituma ahishura ko umuhanzi Mowzey Radio [Moses Ssekibogo] witabye Imana ari we Se w’imfura ye yise Ethan Brak wavutse muri 2010.
Yanditse ku rukuta rwa Facebook asobanura byimbitse uko yahuye n’itsinda rya Goodlyfe [Radio& Weasel] mu myaka icumu ishize, uburyo yaje gukundana na Radio, uko yisanze yasamye inda ya Radio ku myaka 19, ndetse n’uburyo batandukanye akimara kumenya ko acuditse na Lilian Mbabazi babyaranye.
Miss Dorah yavuze ko ashyize hanze ukuri kw’ibyabaye
byose nyuma y’uko amenyeshejwe ko hari abagiye guhishura ukuri k’umubano we na
Radio wanavuyemo umwana w’umuhungu.
Ikinyamakuru The Kampala Sun cyanditse ko mu Ijoro ry’uyu wa mbere tariki 04 Gashyantare 2019, yakiriye ubutumwa bw’umuntu atabashije kumenya amubwira ko hari inshuti ze zatangiye kuvuga ukuri kw’ibyabaye.
Ngo uwo muntu si inshuti ye, ariko kandi ngo yacyetse umuntu ubyihishe inyuma. Avuga ko amakuru yagejejweho yatumye afunguka amaso agira amarangamutima atuma ashaka kuvuga buri kimwe cyose. Yagize ati “ Hari ibintu byinshi mu buzima bwanjye nahoze nifuza ko byakomeza kuba ubuzima bwite.
“Kimwe muri ibyo ni umubyeyi w’umwana wanjye w’imfura, Ethan. Abantu b’inshuti za hafi, umuryango wanjye bazi ukuri ndetse na Ethan nawe yamaze kubimenya. Ariko buri gihe nahoze nifuza ko abantu batamenya ukuri kuri Ethan kubera ko sinifuza kumubona mu binyamakuru…"
Yunzemo ati “Ibyo nanyuzemo nifuza ko abantu bose babimenya biturutse kuri njye atari undi muntu ubivuze ugamije kwangiza izina ryanye. Uyu munsi rero niyemeje kuvuga ukuri kose mbere y’uko undi muntu yabikora….Ethan Barrak yavutse kuya 02 Mata 2010, ni umwana wa Mowzey Radio witabye Imana.”
Umwana w'imyaka 10 wa Mowzey Radio.
Yibuka ko yahuye n’itsinda rya Radio&Weasel muri 2009 ubwo yari acyambaye ikamba akora ku mushinga we. Nyuma we na Radio baje kugirana umubano wihariye mu gihe gito amutera inda. Agikundana na Radio yaje kumenya ko atwite ariko kandi anavumbura ko uyu muhanzi acuditse na Lilian Mbabazi.
Yabuze icyo gukora asanga gukuramo inda atari byo yiyemeza kubyara no kwita kuri Ethan. Ati “Ntabwo niyumvishaga ko nakuramo inda. Niyemeje gufata inshingano zose kandi nkakomeza kwita ku mwana ntabibwiye Radio. Aho ni ho urugendo rwanjye rwatangiriye nk’umukobwa wabyariye mu rugo ku myaka 19, utarashimwe n’amaso ya benshi. Ni wo mwanzuro wa mbere nafashe mu buzima bwanjye.”:
Kubyarira mu rugo ntibyari ibintu byoroshye ariko kandi ngo yatekereje ko agize inshingano yiyemeza kurera umwana we Radio atabizi yanga kubishyira ku karubanda yirinda ko abantu bazamuvuga kandi ngo yumva atari byiza ku mwana we.
Muri 2012 yakoze ubukwe n’umugabo we Nader bemeranya kwita kuri Ethan. Avuga ko hari igihe cyageze we n’umugabo we bemeranya kubibwira Radio batamutezeho ubufasha cyangwa se kubasura ahubwo ngo bakabikora kuko ari uburenganzira bw’umwana.
Inshuro zigera kuri ebyiri bagerageje guhura na Radio biranga. Inshuro ya mbere bashatse guhura hari muri 2016, biranga. Muri 2017 baragerageje ntabwo biranga. Radio yagiye abasaba guhindura gahunda bitewe n’ibyo yabaga ahugiyemo bakomeza gutegereza y’uko azabasubiza, baraheba.
Umwaka ushize ubwo Radio yitabaga Imana, banze kuvuga ukuri birinda ko umuryango we uzavuga bashaka imitungo n’ibindi. Muri Nzeri 2018 yahuye na Lilian Mbabazi amubwira ukuri kose amarira azenga mu maso ye ariko kandi yishimira ko bungutse undi muntu mu muryango.
Ashimangira ko nta mitungo bakeneye ku muryango wa Radio. Yabwiye umuryango we ko ababajwe n’uko ukuri kose bagiye ku kumenya binyuze ku mbuga nkoranyambaga ariko kandi ngo umwana we Ethan arishimye kandi n’umunyabwenge akaba n’umwana utangaje.
Radio witabye Imana kuya 01 Gashyantare 2018 yasize abana batanu barimo babiri yabyaranye na Lilian Mbabazi n’abandi batatu yabyaye ku bandi bagore.
Nyampinga wa Uganda avuga ko we n'umugabo we bakomeje kwita ku mwana yabyaranye na Radio.
Bumwe mu butumwa bwa Nyampinga wa Uganda yanyujije kuri Facebook.


text:
>> Akarere Nkenurabushyo ka Byumba
>> Katederali ya Byumba
Incamake
Paruwasi ya Byumba yitirirwa "Coeur Immaculee de Marie" yashinzwe mu mwaka w'1937 iherereye mu karere-nkenurabushyo ka Byumba.
Paruwasi ya Byumba igizwe na santarali 5 na sikirisali 15, ikaba igizwe n'imiryango remezo 268.
Ibarura ryo mu mwaka wa 2014 rigaragaza ko paruwasi ya Byumba ituwe n'abaturage 136477, muri bo Abakristu Gatolika ni 81981 ku kigereranyo cya 60.07%; mu Bakristu Gatolika habarurwa ababatijwe 77636 hamwe n'abigishwa 4345.
ICYUMWERU CY’AMAHORO MURI PARUWASI YA BYUMBA
Ni ku nshuro ya gatatu Komisiyo y’Ubutabera n’Amahoro ya Diyosezi ya Byumba, ifatanije na Pax Christi Mpuzamahanga (Pax Christi International) yizihiza icyumweru cy’amahoro. Nyuma ya Paruwasi ya Nyarurema na Paruwasi ya Mutete, icyumweru cy’amahoro cy’uyu mwaka wa 2010 kizizihirizwa muri Paruwasi Cathedrale ya Byumba kuva ku itariki ya 20 kugeza kuya 29/11/2010.
Ikibazo cy’ingenzi umuntu yahita yibaza, ni icyo kumenya impamvu hatekerejwe « icyumweru cy’amahoro » . Kuki amahoro agomba kugenerwa icyumweru cyose ? Kuki hariho ababona ko amahoro akwiriye gutekerezwaho ? Ese ubundi amahoro ni iki ?
Dore bimwe mu bisubizo abantu baha icyo kibazo :
- Amahoro ni ituze ry’umutima n’iry’umubiri, ndetse n’uburyo ubanye neza n’abandi, Imana ndetse n’ibidukikije.
- Amahoro ni ituze ry’umutima umuntu akesha kuba yibaniye neza we ubwe, abanye neza n’abandi, Imana ndetse n’ibimukikije ;
- Uburyo umuntu abayeho afite uburenganzira ( nta gupfukiranwa ), ntawe umubangamiye, atekanye ndetse n’iyo haba hariho intambara ;
- Ni umudendezo mu mutima w’umuntu, ntawe cyangwa ntacyo abangamiye, ntawe umubangamiye, abanye neza n’Imana ndetse n’ibimukikije.
Icyo cyumweru cy’amahoro kizarangwamo cyane cyane ibikorwa byo gukangurira abatuye amasantarali 5 agize Paruwasi ya Byumba igikorwa cyo kubaka amahoro arambye aho batuye. Bazashishikarizwa guhuriza hamwe ingufu zabo hagamijwe gufasha abatishoboye kubera ingaruka z’intambara na jenoside yakorewe abatutsi mu 1994 kubona iby’ibanze bakeneye mu buzima bwabo bwa buri munsi.
Iyo usesenguye, abo batishoboye kubera ingaruka za jenoside yakorewe abatutsi mu mwaka wa 1994 ubasanga mu byiciro bibiri bikurikira :
- Abacitse ku icumu rya jenoside yakorewe abatutsi mu 1994 ;
- Abagororwa bafunzwe bazira icyaha cya jenoside
Muri urwo rwego, ibikorwa by’ingenzi biteganijwe bizibanda ku biganiro mbwirwaruhame ku bahagarariye inzego za Komisiyo y’Ubutabera n’Amahoro ya Paruwasi ya Byumba ku nzego zayo zose bagera kuri 50. Insanganyamatsiko y’ibiganiro iragira iti : “Imibereho n’imibanire y’abanyarwanda muri iki gihe cya nyuma ya jenoside yakorewe abatutsi mu 1994”
Muri ibyo biganiro mbwirwaruhame, hazaganirwa ku ngingo ebyiri zikurikira :
- Imibereho n’imibanire y’abacitse ku icumu rya jenoside yakorewe abatutsi n’abandi banyarwanda muri iki gihe,
- Imibereho n’imibanire y’abagororwa muri iki gihe
Muri ibyo biganiro, hazakorwa urutonde rw’ibikenewe by’ibanze n’abo batishoboye, kugirango hakorwe ubuvugizi n’ubukangurambaga bwo kubibashakira.
Nyuma y’ibyo biganiro, abagize inzego za Komisiyo y’Ubutabera n’Amahoro ya Paruwasi ya Byumba, bazajya gukangurira abatuye mu miryangoremezo yose igera kuri 362 igize Paruwasi ya Byumba igikorwa cy’icyumweru cy’amahoro, babashishikariza kugira icyo bigomwa kugirango bagoboke bagenzi babo babujijwe amahoro no kutabona iby’ibanze byose mu buzima barimo. Abazagerwaho n’ubwo bukangurambaga mu gihe cy’icyumweru kimwe ni abantu nibura 72.764 turebye abakristu ba Kiliziya Gatolika gusa babarurirwa muri Paruwasi ya Byumba. Ariko icyo gikorwa kizakangurirwa n’abandi bose hatitawe ku madini barimo..
Muri cyo cyumweru kandi, hazakusanywa imfashanyo yaba iy’amafaranga, yaba iy’ibikoresho ndetse n’iy’imyambaro izashyikirizwa abo batishoboye mu gusoza icyumweru cy’amahoro.
Yezu ati : « Igihe nari nshonje mwaramfunguriye, ndwaye murandwaza, mbuze icyo nambara muranyambika, ndi imfungwa muza kunsura » (Mt 25,35-36).
- Perezida wa Komisiyo y’Ubutabera
- n’Amahoro ya Diyosezi ya Byumba
- Padiri Diyoni MBONIMPA
Byanditswe : 2016-03-01 10:12:54
Uwabitangaje : Diocese Byumba


text:
Imvura y’itumba izagwa ari nyinshi kurenza isanzwe igwa -Meteo
Ikigo k’Igihugu gishinzwe Ubumenyi bw’Ikirere (Meteo Rwanda) kivuga ko imvura y’Itumba (Werurwe-Mata-Gicurasi) 2020 iteganyijwe izaba iri hejuru y’isanzwe igwa mu bihe by’Itumba ahenshi mu gihugu.
Itangazo cyageneye itangazamakuru rivuga ko biterwa n’uko ubushyuhe bwo mu Nyanja Ngari cyane cyane iya Pasifika buri hejuru muri iyi minsi, bukazagenda bugabanuka hagati muri iki gihembwe.
Imvura iteganyijwe muri buri Karere mu gihembwe k’Itumba 2020:
Mu turere twa Ngoma, Kayonza na Kirehe; igice gito cy’Akarere ka Rwamagana gihana imbibi n’Akarere ka Ngoma ndetse n’igice gito cy’Akarere ka Bugesera na cyo gihana imbibi n’Akarere ka Ngoma, hateganyijwe imvura izaba iri hagati ya milimetero 320 na 400.
Mu turere twose tugize Intara y’Amajyaruguru, Umujyi wa Kigali, Uturere tw’Intara y’Amajyepfo uretse akarere ka Nyamagabe n’igice cy’Akarere ka Nyaruguru gihana imbibi n’Akarere ka Gisagara na Huye, mu Turere twa Nyagatare, Gatsibo n’igice cy’Akarere ka Rwamagana na Bugesera mu Ntara y’Iburasirazuba hateganyijwe imvura izaba iri hagati ya milimetero 400 na 500.
Mu Turere twose tugize Intara y’Iburengerazuba, Akarere ka Nyamagabe n’igice cy’Akarere ka Nyaruguru gihana imbibi n’Akarere ka Rusizi hateganyijwe imvura iri hagati ya milimetero 500 na 600.
UMUSEKE.RW


text:
Igihe kirageze ngo habeho Isi izira inzara – FAO
Yanditswe na MUKAGAHIZI ROSE
Umuyobozi Mukuru w’Ishami ry’Umuryango w’Abibumbye ryita ku buhinzi n’imirire (FAO), José Graziano da Silva, asanga intego ya kabiri y’ingamba z’iterambere rirambye yo guca inzara burundu ishoboka bityo ko igihe kigeze ngo hashyirwe imbaraga mu guca inzara ku Isi.
Mu ijambo yagejeje ku batuye Isi kuri uyu munsi Isi yose yizihiza umunsi w’ibiribwa, umunsi ngarukamwaka wizihizwa ku ya 16 Ukwakira, yavuze ko intego yo guca inzara burundu ishoboka, ibikorwa bikorwa iki gihe akaba ari byo musingi w’ejo hazaza.
Yagize ati, “Imyaka itatu irashize duhereye Nzeri 2015, ubwo ibihugu bigize Umuryango w’Abibumbye byemeje ingamba z’iterambere rirambye igeza muri 2030. Kurandura inzara burundu hamwe n’ibifitanye isano byose n’imirire mibi (intego ya kabiri y’ingamba z’iterambere rirambye) ni imwe mu ntego z’ingenzi zashyizweho n’abayobozi b’Isi yose, ikaba ndetse ari ingingo y’ingenzi bidakuka kugira Isi iboneye, itanga ikizere kandi itekanye.”
Akomeza avuga ko ngo nubwo bimeze bityo, igiteye inkeke, imibabaro ishingiye ku nzara mu Isi yariyongereye kuva icyo gihe.
Nk’uko ikigereranyo cya nyuma cya FAO kibivuga, muri 2017, abantu miliyoni 821 bari bugarijwe n’inzara. Ni ukuvuga 11% by’abatuye Isi cyangwa se umuntu umwe mu ikenda. Umubare munini wabo ugizwe n’abakora ubuhinzi butunga imiryango batuye mu byaro by’Afurika yo munsi y’Ubutayu bwa Sahara hamwe no mu magepfo y’Uburasirazuba bw’Aziya.
Akomeza agira ati “Izamuka ry’umubare w’abantu bugarijwe n’inzara si cyo kibazo duhanganye na cyo cyonyine. Hariho na none kwiyongera kw’ikibazo k’indyo nkene yigaragaza mu buryo bunyuranye. Muri 2017, nibura abantu miliyari imwe n’igice bagaragaweho ingaruka z’imirire mibi; ibi bikaba bigira ingaruka ku budahangarwa bw’ubuzima bwabo. Ikindi kandi, umubare w’abantu bakuru bugarijwe n’umubyibuho ukabije warushijeho kwiyongera uva kuri 11,7% muri 2012 ugera kuri 13,3 muri 2016 (bihwanye n’abantu miliyoni 672,3).”
Uretse ibyo, ngo inzara igenda yibasira uturere dufite ibibazo byihariye harimo, intambara, amapfa, ubukene bukabije.
Ikibazo cy’umubyibuho ukabije giteje Isi inkeke
Jose avuga ko ikibazo cy’umubyibuho ukabije cyo kiboneka mu turere twose kandi kirimo kwiyongera ku Isi hose. Iki kibazo cy’umubyibuho ukabije kiyongera mu buryo bukabije muri Afurika kurusha ahandi hose ku buryo ibihugu 8 muri 20 umubyibuho ukabije wiyongera vuba cyane ku bantu bakuru biri ku mugabane w’Afurika.
Byongeye kandi, ngo muri 2017, umubyibuho ukabije ku bana wibasiye abana bari munsi y’imyaka itanu bagera kuri miliyoni 38.
Ikegeranyo cya 46% cy’abo bana bari ku mugabane w’Aziya naho 25% bakaba muri Afurika.
Bityo, agasanga hatagize igikorwa ubu ngo bahangane n’icyo kibazo cyo kwiyongera k’umubyibuho ukabije, mu minsi mike twazasanga umubare w’abantu bibasiwe n’umubyibuho uruta uw’abafite ikibazo k’indyo nkene ku Isi.
Ikibazo cy’umubyibuho ukabije kandi ngo gitera igihombo mu by’ubukungu n’imibereho myiza muri rusange.
Ati “Umubyibuho ukabije utera indwara zitandukanye zitandura harimo umutima, umuvuduko w’amaraso ukabije, indwara y’igisukari ndetse n’ubwoko bumwe bwa kanseri. Ikegeranyo cya nyuma kigaragaza ko buri mwaka, ikibazo cy’umubyibuho ukabije kigendaho tiriyoni ebyiri z’amadolari, bikaba bihwanye n’ibigenda ku ndwara ziterwa no kunywa itabi hamwe n’intambara.”
Uyu mwaka, kwizihiza umunsi mpuzamahanga w’Imirire ku wa 16 Ukwakira rigamije kwibutsa ibihugu byose inshingano byiyemeje zo kurandura imirire mibi aho iva ikagera. Hagamijwe kandi gukangurira Isi yose ko intego yo guca inzara burundu muri 2030 igishoboka, ni ukuvuga mu myaka 12 iri imbere. Urugero rwiza ni ibyakozwe na Brazil muri uru rwego.
Ati, “Dushingiye ku kegeranyo cya FAO ku birebana na Brazil, mu ntangiriro z’umwaka wa 2000, kwibasirwa n’inzara kwavuye ku 10,6% (abantu miliyoni 19) bigera munsi ya 2,5% hagati ya 2008 na 2010. Ibi byashobotse biturutse ku bushake n’ubuyobozi bufite intego bwa Perezida wariho Lula hamwe n’ishyirwa mu bikorwa rya politiki ya porogaramu zigamije kuzahura rubanda rugufi. Ibi byabaye inzira yo kurwanya ubukene bukabije ndetse no guhangana n’ingaruka z’amapfa yakunze kwibasira Amajyaruguru y’Uburasirazuba bw’igihugu.”
Ibi ngo bivuga ko za Guverinoma zifite uruhare rukomeye kugira ngo intego yo guca inzara burundu igerweho ndetse no gukora ibishoboka abaturage b’abanyantege nke bakabona ubushobozi bwo kugura ibiribwa bakeneye, harimo no kubaha uburyo bwo kongera umusaruro w’ibiribwa no mu bihe by’amakimbirane.
Insanganayamatsiko y’uyu mwaka iragira iti “Ibikorwa byacu ni ryo shingiro ry’ejo hazaza. Birashoboka kugira Isi izira inzara mu mwaka wa 2030.”


text:
Isomo rya 1: Intangiriro 19, 15-29
Igihe kimwe nijoro, abantu bo mu mugi wa Sodoma bagabye igitero ku bagenzi babiri bari baje kwa Loti (abo bagenzi bari abamalayika). Umuseke ukebye abo bamalayika batota Loti bati «Haguruka n’umugore wawe n’abakobwa bawe babiri bari hano, kugira ngo ejo mutazavaho muzira ibyaha by’uyu mugi.» Agishidikanya, abamalayika babafata ukuboko we n’umugore we, n’abakobwa be uko ari babiri, nuko barabasohokana kuko Uhoraho yari yamugiriye impuhwe. Babagejeje hanze baramubwira bati « Kiza amagara yawe ! Nturebe inyuma, ntugire aho uhagarara muri iki kibaya cyose. Uhungire mu misozi udapfa.» Loti arababwira ati « Oya, Nyagasani ! Dore jyewe umugaragu wawe nagize ubutoni mu maso yawe, kandi wangiriye ineza ikomeye, ukiza amagara yanjye. Ariko sinashobora guhunga ngo ngere kuri uriya musozi, icyo cyago kitaramfata ngo mpfe. Dore kariya kadugudu ureba kari hafi bihagije kugira ngo nkageremo ; ni kanzinya cyane, reka abe ari ho mpungira maze mbeho !» Undi ati « Nongeye kukugirira ubuntu, sinsenya kariya kadugudu uvuze. Ngaho rero ihute uhungireyo. Kuko nta cyo nshobora gukora utaragerayo » Ni cyo cyatumye ako kadugudu bakita Sowari (ari byo kuvuga kanzinya). Izuba ryarashe Loti ageze i Sowari. Nuko Uhoraho agusha kuri Sodoma na Gomora imvura y’umuriro uvanze n’ubumara, biturutse ku ijuru no kuri Uhoraho. Atsemba iyo migi yombi n’ikibaya cyose ; atsemba abaturage b’iyo migi, n’ibimera byose ku butaka birakongoka. Umugore wa Loti aza kureba inyuma, ahita ahinduka igishyinga cy’umunyu. Abrahamu azindukira aho yari yaraye ahagaze imbere y’Uhoraho. Yerekeza amaso kuri Sodoma na Gomora, kuri cya kibaya ; abona umwotsi ucucumuka mu butaka nk’uva mu itanura. Nguko rero uko lmana yibutse Abrahamu ikavana Loti mu byago, igihe irimbuye imigi y’akarere Loti yari atuyemo.
Zaburi ya 25(26);2-3,9-10,11-12
R/ Uhoraho, urukundo rwawe ni rwo mpora ndangamiye.
Uhoraho, nsuzuma ndetse nushaka ungerageze,
maze usukure ubura bwanjye n’umutima wanjye;
urukundo rwawe ni rwo mpora ndangamiye,
kandi nkagenda nkurikiye ukuri kwawe.
None rero ntunshyire mu rwego rumwe n’abanyabyaha,
cyangwa ngo unshyire hamwe n’abantu b’abicanyi.
Dore ibiganza byabo birarangwa n’ishyano bakoze,
n’ukuboko kwabo kw’indyo gucigatiye za ruswa.
Naho jyewe mpora ngendana ubudahemuka;
Uhoraho, nkiza ungirire ibambe.
Ikirenge cyanjye gihora gishinze ahantu hategamye,
Ngasingiriza Uhoraho mu materaniro.
Ivanjili ya Mutagatifu Matayo 8, 23-27
Muri icyo gihe, Yezu aherekejwe n’abigishwa be, bajya mu bwato. Ni bwo habyutse umuhengeri mwinshi mu nyanja, imivumba irenga ubwato. Nyamara we yari asinziriye. Baramwegera baramukangura, bavuga bati «Nyagasani, dutabare turashize ! » Arababwira ati « Muratinya iki, mwa bemera gato mwe ? » Hanyuma arahaguruka ategeka umuyaga n’inyanja, maze haratuza cyane. Nuko abo bantu baratangara, baravuga bati « Uyu ni muntu ki, imiyaga n’inyanja byumvira ! »


text:
Mperutse gusoma inyandiko zinyuranye zasotse ku rubuga rwa Kagame, Igihe.com zerekeranye na ruswa mu mashuri y’u Rwanda. Iya mbere ni iyanditswe na Habimana James yo kuwa 17/7/2012 aho avuga ko abakobwa batoroka ishuri i Nyagatare kubera ikibazo cy’amikoro bakajya gucuruza urukundo muri Uganda. Indi ni iyasotse kuri 17/12/2012 ya Umurerwa Emma-Marie wemeza komuri za kaminuza n’amashuri yisumbuye havuga ruswa ishingiye ku gitsina. Nk’umwarimu w’umwuga, izo nyandiko mvuze hejuru zarambabaje cyane. Niyo mpamvu ngirango turebere hamwe uko byifashe muri rusange muri za kaminuza zacu, tumenye n’imvo n’imvano cy’icyo gikorwa kigayitse ku murezi niba koko kiriho.
Mwarimu wa Kaminuza ahagaze ate mu bukungu ?
Iyo uhuye na mwarimu wa kaminuza akakubwira umushahara ahembwa n’ibibazo biba bimutegereje gukemura iwe mu rugo cyangwa se mu muryango aturukamo, utibagiwe n’imisanzu ya buri munsi ya FPR, usanga ari uwo gusabirwa.Umushahara wa mwarimu muri kaminuza nkuru y’u Rwanda ni 300,000F k’ufite impamyabushobozi y’ikirenga, Ph.D; 240,000F Masters na 230,000F ku bafite imyaka ine ya Kaminuza , Bachelor degree. Nta kuzamurwa mu ntera bibaho, ayo utangiriyeho niyo ugomba gusaziraho. Ntabwo wemerewe no kwigisha muri za kaminuza zigenga kuko abayobozi ba kaminuza ukoramo bagushyiraho amananiza. Tekereza rero, uwo mushahara ugomba kuwutungamo umuryango wawe, ukajyana abana kw’ishuri ukanasaguraho ayo gukodesha inzu iTumba byibura 150,000F, ku barimu ba kaminuza y’i Butare, i Kigali ho n’ibindi bindi! Ntimubiseke nimbabwira ko iyo wikorejeho ukagura imodoka utayigendamo inshuro zirenze 5 mu kwezi kubera kubura essence, ibi ndi umwe mubo byabayeho.
Abarimu bo mu bigo byigenga nabo ntaho bataniye na bagenzi babo navuze hejuru. Usibye ko bo agashahara kabo hiyongeraho uduhumbi duke, ariko ninako FPR ihita itunyonga. Iyo wicaranye n’abarimu bo muri ULK, usanga bijujuta bibaza impamvu batanga umusanzu abandi barimu badatanga mu bindi bigo. Bamwe mu barimu bafite Master degree bampishuriye ko bahembwa 300,000F bakabakata 40,000F y’umusanzu wa FPR buri kwezi, ariko akitwa irindi zina ku rupapuro uhemberwaho!
2. Abanyeshuri se bo byifashe bite?
Hafi y’abana bose biga muri za Kaminuza za Leta ni bene Ngofero, abana bose b’abategetsi uhereye kuri Kagame biga muri USA, Ubwongereza, Canada, Ubuhinde, Ubushinwa, muri Afrika nko muri Afrika y’Epfo na Senegal. Aba bose rero biga kuri Buruse ya Leta mu gihe abiga muri Kaminuza z’u Rwanda nka UNR i Butare na KIE, bagomba kwirwariza mu kubona ibyo kurya, aho kurara no kugura ibitabo. Gutsindwa rero murumva ko ari ibintu byoroshye mu gihe ujya kwiga utariye, niba wariye ukiga wibaza uko uri bwifate ugeze mu rugo, utibagiwe n’umukodesha w’inzu ubamo. Niyo mpamvu rero mwagiye mwumva abana bagiye biyahura muri KIE cyangwa muri rya shuri ry’Icungamutungo ry’i Mburabuturo.
Bamwe usanga bakora akazi ko gukora mu maresitora, cyangwa bakirirwa bashakisha hirya no hino mu mijyi uwabafasaha kubona ikiraka icyo aricyo cyose kugirango basunike iminsi. Byagiye bivugwa kenshi ko bamwe mu bakobwa ba za kaminuza zacu bajya i Kampala ku wa gatanu nimugoroba bakagaruka ku cyumeru. Ibi rero bikemezwa n’abantu b’i Kampala usanga baryongora bavuga ko week-end Rwandan experts bahenda! Iriya nyandiko ya Habimana James ivuga ubu buraya bw’abakobwa b’i Nyagatare iranyereka rero ko n’ahandi byavugwaga bishobora kuba aribyo.
3. Abakozi, abasoda na za maneko batanga urugero rubi
Agatsiko k’Abassajya karadukenesheje burundu , ubukungu dusigaranye ni uyu mubiri wacu !
Iyo umaze kwigisha isomo, ugaha abanyeshuri iminota mike yo kuganira nawe mu minota 15 bafite y’akaruhuko nyuma ya buri saha, bakubwira akari i Murori. Icyambere nuko usanga bose barihebye batazi impamvu bicaye imbere yawe kuko abababanjirije bose baba babuyera nta kazi. Nanone kandi ukumva undi ararikocoye ati “ Ese mwarimu ko uduhata cyane ngo twige uzi ko umuyobozi runaka afite impamyabushobozi yakoreye ijoro rimwe! Uzabaze Mitari ko adafite Bachelor Degree ya ULK atazi aho iherereye!” Ubwo nyine ubyita iby’abana ukikomereza isomo!
Ntawabura kuvuga ko abayobozi, abasoda , abapolisi, na za maneko batanga ingero mbi kugirango babone amanota batayakoreye: natanga urugero ruzwi muri Kaminuza ya Butare. Ni urugero rw’umunyeshuri wagiye agafata mémoire mw’isomero y’undi wari umaze imyaka 6 arangije akandukura inyuguti ku yindi, yarangiza akandika ku gifuniko izina rye. Ibyago bye rero, mémoire ye yahawe gusuzumwa, umwarimu wari warayoboye iyo yandukuwe. Umwarimu Gisaro yazanye muri départment izo mémoires zombi mpita nandikira, nk’umukuru w’agashami, Doyen na vice Recteur académique, nsaba ko uwo munyeshuri ahita yirukanwa. Ahubwo iyo ndeba nabi ninjye wagombaga kugenda, kuko abo bagabo bombi banyumvishaga ko ari ubwa mbere yiba, kuva yakwiga atigeze yiba agomba kubabarirwa akandika indi! Amaze kubona ko ahagaze bwuma yansanze mu biro ati “Mwari, washatse akazi. Uziko burya nkora muri Minaffetnkaba mpembwa umushahara nk’uwawe ntashyizemo za missions kandi ntararangiza Bachelor Degree!” Abarimu bagenda bahura n’ingero nk’izo ni benshi; messages nagiye nandikirwa n’abasirikare, abapolisi cyangwa se za maneko zakora igitabo!
Umwanzuro
Burya koko ngo umugani ugana akariho, iyi migani hari isomo yaduha mu bintu biriho bibera mu burezi bw’u Rwanda:
1. Iyo amagara atewe hejuru, buri wese asama aye;
2. Umuntu atungwa n’izo aragiye;
3. Umuntu yitabaza intwaro afite.
Nkaba mbona rero ibintu bigeze iwa Ndabaga. Niba abarimu biyemeje kwaka abanyeshuri amafranga n’igitsina, nzi ukuntu bari Inyangamugayo mu myaka 3 ishize mpavuye; ni ukuvuga ko bamaze kwiheba burundu, bakabona ko Leta yabakuyeho amaboko nta kindi, bikaganisha rero kuri uriya mugani wa mbere n’uwa kabiri iri hejuru! Ibi bikaba biteye agahinda ku babyeyi no ku banyarwanda bose muri rusange ! Aba bana nabo bemera kugura ibyo bagombye kubonera ubuntu, ni uko nta mwanya bafite wo guta biga wa mugani wabo ibintu bazi ko bitazabagirira akamaro.
Kubera rero ko mu Rwanda hari imvugo ya Diplomu kuri buri wese ( a degree for all”, bagomba gutanga ibyo bafite ngo babone icyo gipapuro gishakwa mu muryango nyarwanda kugirango werekane ko ukurikiza gahunda ya Leta.
Ibi rero bikaba byerekana ko Leta y’agatsiko ifite umugambi wo gukomeza kwikanyiza yiharira ibyiza by’igihugu mu gihe ihonyora rubanda rwa giseseka iruvutsa kubona uburezi bukwiye ngo ejo rutazahangana kw’isoko ry’akazi n’abana b’abasangirabyose bo mu kazu. Ntawashidikanya ko bariya bana b’agatsiko bariho bahabwa uburezi nyabwo aribo ejo bazaza bagasimbura ababyeyi babo mu myanya barimo igihe bazaba bagiye mu zabukuru cyangwa se bamwe bigiriye burundu mu bucuruzi. Mwarimu nawe kugirango ashobore kubaho, azakoresha inzira zishoboka zose ngo ashake icyatuma umuryango we uramuka aka wa mugani ngo umuntu atungwa n’izo aragiye! Aba rero bazaba babonye impapuro batakoreye, bazakomeza bifashishe intwaro bakoresheje bazibona kugirango babone akazi. Nguko uko ruswa izakura igasagamba, ejo n’ejobundi ugasanga igihugu kirayoborwa na za njiji zize!
Ndabona rero aho kwandagaza mwarimu bamuha urwamenyo mu binyamakuru, bareka kwica Gitera bagashaka ikibimutera!Abadepite n’Abasenateri, bashinzwe gukoma amashyi gusa, bahawe imishahara igereranyije, mwarimu kuva mu mashuri mato kugeza muri kaminuza yarya akaryama, agakora akazi ke neza. Erega burya ngo uvoma yanga avoma ibirohwa! Rwose gushyira abarimu mw’itangazamakuru uvuga ko ari abaryi ba ruswa ni ukunogora uwariho asamba, aho wamuhaye utuzi two kumuramira. Cyangwa se wasanga Leta y’agatsiko iriho itegura mu cyayenge umugambi wo kwikiza bamwe nk’uko bimenyerewe dore noneho ko yifitiye n’ikibazo cy’amafranga, maze bikitwa ko iriho irwanya ruswa mu burezi naho byahe byo kajya!
Imana ibarinde kandi mukomeze kuyisaba mushikamye igoboke u Rwanda.
NKUSI Joseph


text:
Yanditswe Feb, 06 2018 13:19 PM | 10,032 Views
Abagenzi batega imodoka mu buryo bwa rusange mu mujyi wa
Kigali, batangiye kuzigendamo basoma ibitabo. Ubu ni ubukangurambaga bwiswe
“Gira Igitabo mu Rugendo” bugamije gutoza Abanyarwanda umuco wo gusoma ibitabo
aho bari hose.
Ubukangurambaga bwiswe “Gira igitabo mu Rugendo”
bwatangirijwe muri gare ya Nyabugogo. Abagenzi batega imodoka, batangiye
kuzigendamo basoma ibitabo, barangiza urugendo bakabisubiza mu bubiko bwabyo
kugira ngo n'abandi bazigendamo babone ibyo basoma. Nkurunziza Fred, umwe mu baturage mu karere ka Nyarugenge twasanze muri gare ya Nyabugogo yagize ati, "...rimwe na rimwe abenshi mu bona ko abari mu rugendo bigumira kuri telefone, abandi bazivugiraho basakuriza abo bicaranye ariko mu byukuri iyo igiye ku rugendo ufite igitabo ugenda usoma ugera aho ugiye utarambiwe nta stress"
Iyi gahunda ya “Gira igitabo mu Rugendo” yatangijwe ku
bufatanye bwa minisiteri ya Siporo n’umuco, umujyi wa Kigali n’umuryango
mpuzamahanga wita ku burenganzira bw’abana Save The Children.
Mutesi Gasana ayobora ikigo gitunganya ibitabo “ARISE EDUCATION” ari nacyo cyatanze ibitabo byashyizwe mu modoka zitwara abagenzi yavuze ku bwoko bw'ibitabo byashyizwe muri izi modoka. Ati, "...ibyo twashyize muri bus z'umujyi wa Kigali, ni inkuru ngufi kubera ko urugendo runini kuva hano muri gare kugera kanombe ni iminota iri hagati ya 15 na 30 dushyizemo igitabo cy'amapaje 200 ntabwo umuntu yaba yagisomye kandi ugarutse nta mahirwe yo kongera kukibona ngo ukomerezeho, twashyizemo inkuru nto z'ikinyarwanda, zivuga ku mateka y'U Rwanda ikindi kandi ni inkuru zisanzwe"
Abanyarwanda bashishikarijwe kurangwa n’umuco wo gusoma aho bari hose kuko ari isooko y’ubumenyi. Luann Gronhovd ushinzwe uburezi mu muryango nterankunga w'abanyamerika (USAID) avuga ko bazakomeza gushyigikira ubu bukangurambaga. Yagize ati, "..turashaka kubaka umuco wo gusoma no kwandika mu banyarwanda, turashaka ko abaturage bagira ibitabo, bagasomera mu ngo zabo, mu miryango, aho bari hose bafite igihe, kugira ngo tubatoze uyu muco wo gukunda gusoma ibitabo, urabona muri bus ni ahantu abaturage bamara igihe ntacyo bakora"
Ubu bukangurambaga bwiswe "Gira igitabo mu Rugendo" bwatangirijwe mu modoka 12 zitwara abagenzi mu buryo bwa rusange mu mujyi wa Kigali, ariko intego nuko uyu mwaka uzarangira ibitabo bigejejwe mu modoka zigera ku 100. Imodoka imwe ikaba ishyirwamo ibitabo 100 byanditswe mu rurimi rw’Ikinyarwanda.
Ababyeyi n’abarezi barasabwa gutoza abakiri bato umuco wo gusoma no kwandika nk'imwe mu n ...
Sep 09, 2019 Soma inkuru
Rayon Sports yiyongereye ku makipe nka Police FC, Etincelles FC, Kiyovu Sports, Gicumbi FC, Intare F ...
Jun 17, 2019 Soma inkuru
Ibihumbi byitabiriye isiganwa mpuzamahanga ryo gusiganwa ku maguru rizwi nka Kigali International Pe ...
Jun 17, 2019 Soma inkuru
Kuri iki cyumweru Madame Jeannette KAGAME yifatanyije n'ibihumbi by'abitabiriye isiganwa m ...
Jun 17, 2019 Soma inkuru
Ministiri wa siporo n'umuco Uwacu Julienne aratangaza ko ibikorwa byiza n'ishyaka ryo guko ...
Jan 25, 2018 Soma inkuru
Minisitiri wa Siporo n'umuco Uwacu Julienne, arizeza ko gahunda y'intore mu biruhuko igihe ...
Jan 13, 2018 Soma inkuru


text:
Umuhanzikazi uririmba indirimbo zihimbaza Imana Marie Gwiza yatangaje ibikorwa amaze kugeraho muri muzika ye bimufasha kugeza ubutumwa bwiza bwa Yesu Kristo ku bantu benshi batandukanye.
Ibi yabitangaje kuri uyu wa kane taliki ya14 Werurwe 2019,ubwo yaganiraga n’umunyamakuru w’Isezerano.com ,aho yavuze neza ku bikorwa bye amaze gukora kuva yagera mu buhanzi bw’indirimbo zihimbaza Imana.
Yagize ati : “natangiye ubuhanzi muri 2011,ubu maze gusohora Albums ebyiri z’amajwi n’indi imwe y’amashusho,ariko nkaba ndi no gukora indi Album y’indirimbo z’amajwi aho maze kugira indirimbo eshatu.Izi ndirimbo zimfasha gusohoza umugambi mfite wo gukwirakwiza ubutumwa bwiza bukagera ku bantu benshi binyuze muri izi ndirimbo”.
Uyu muhanzikazi w’indirimbo zihimbaza Imana yakomeje akomoza ku kintu gikunda kumushimisha mu mwuga we ,aho yavuze ko kuba umutware we amushyigikira bimunezeza cyane mu mwuga we wa gihanzi.
Ati :”ikinshimisha ni uko umutware wanjye anshyigikira mu byo nkora kuko mbere yuko njyana indirimbo muri studiyo umutware wanjye abanza kumfasha kuyigorora ndetse akanayicuranga kuko ari umucuranzi,ikindi aranamfasha mu buryo bw’amafaranga”.
Umuhanzikazi w’indirimbo zihimbaza Imana Marie Gwiza asengera mu itorero rya Methodiste Libre au Rwanda risengera i Nyamasheke ,ubu akaba afite indirimbo zigera kuri 50 harimo n’izitarasohoka muri studiyo.Ubu amaze kugira indirimbo eshatu nshya azashyira kuri Album yindi ateganya gusohora zirimo iyitwa Nimukomere,Inkoni n’Ibigwi.


text:
Umwanditsi Gatokeza Munezero David yasohoye agatabo yise ‘Nyampinga mu muco nyarwanda’ yakubiyemo igisobanuro cy’umuco nyarwanda, igisobanuro cya nyampinga mu myumvire y’abanyarwanda, Nyampinga na Miss Rwanda, Mwiseneza na Ndabaga….
Ishami ry’umuryango w’abibumbye ryita ku Burezi, Ubumenyi n’Umuco (UNESCO) rigaragaza ko umuco ari inkingi ikomeye y’abagengwa nawo, rishishikariza kandi abantu bose gushakira amajyambere yabo mu muco wabo.
Gatokeza Munezero David ni umwanditsi w’ibitabo. Yavutse ku ya 29 Mata 1991. Amashuri abanza yayigiye ku kigo cy’amashuri abanza cya Bucumba, ayisumbuye ayigira kuri Lycee de Kigali. Icyiciro cya mbere cya kaminuza yakize muri Kaminuza y’u Rwanda ishami ry’ubuzima n’ubuvuzi (University of Rwanda/College of Medicine and Health Sciences).
Ubu ari kwiga iby’imibereho, imibanire, amajyambere n’umuco by’abantu (Sociology and Antropology) mu cyiciro cya kabiri cya kaminuza muri Atlantic International University. Ni umwanditsi w’igitabo “Inzira y’Umuco Nyarwanda mu Majyambere y’Isi”.
Mu kiganiro cyihariye na INYARWANDA, Gatokeza yavuze ko icyumweru gishize ashyize ku isoko kopi zirenga 200 z’aka gatabo amaze gutangaho agera ku bihumbi magana atatu y’amanyarwanda (300,000 Frw).
Umushinga wo kwandika aka gatabo yawutangiye
2016-2017, aba acumbitse yungikanye ibitekerezo
abonye uburyo Mwiseneza Josiane yavugishije benshi ndetse irushanwa rya Miss
Rwanda rigahangwa amaso abyongera kuri paji z’aka gitabo.
Umwanditsi w'agatabo 'Nyampinga mu muco nyarwanda' Gatokeza Munezero
Yavuze ko ubwo Mwiseneza Josiane yari muri ‘Boot camp’ hamwe n’abandi bakobwa bagenzi be, yagiye ku ivuko rye aganiriza nyina, abavandimwe be ndetse na musaza we utuye i Kigali. Irushanwa rya Miss Rwanda risojwe, yavuganye kuri ‘telephone’ na Mwiseneza Josiane amusaba ko bahura kugira ngo amwereke ibyo yamushakishijeho niba ari ukuri.
Miss Mwiseneza Josiane wagizwe umukobwa ukunzwe mu irushanwa rya Miss Rwanda 2019 (Miss Popularity) yasomye iki gitabo, amuha uburenganzira bwo kugisohora nyuma yo gusuzuma byose. Yagize ati “ Natangiye kwandika aka gatabo “Nyampinga mu muco nyarwanda” muri 2016-2017. Nagiye nitondera kugashyira hanze, ubu nakubwira ko mfite n’ibindi namaze kwandika, ndetse naherewe uburenganzira ariko ntarashyira hanze.
“Nabonye uburyo inkuru ya Mwiseneza Josiane mu itangazamakuru n’uburyo irushanwa rya Miss Rwanda ryahanzwe amaso numva ngize igitekerezo cyo kubyongera muri aka gatabo. Nagiye ku ivuko rya Mwiseneza nganira n’umubyeyi we (Nyina), abavandimwe be ndetse na musaza we bambwira byinshi kuri we.”
Yakomeje ati “Umuryango we wansabye ko aka gatabo kazasohoka ari uko Mwiseneza abanje kugenzura niba ibimuvugwaho ari ukuri. Mwiseneza namuhaye agatabo aragasoma, arabyishimira, anyandikira anyemerera kugashyira ku isoko.”
Gatokeza yiteze ko amafaranga yashoye muri aka gatabo azamugarukira, ndetse n’ibitekerezo bye bikagirira benshi umumaro. Arateganya kandi kumurikira abanyarwanda n’abandi aka gatabo mu minsi iri imbere.
Umusogongero w’aka gatabo:
Igitabo gitangira agaragaza icyo Itegeko Nshinga rivuga ku muco nyarwanda n'uburenganzira bwa buri munyarwanda bwo kuwumenya n'inshingano yo kuwusigasira no kuwuteza imbere, ndetse n'uburyo ari wo soko y'amajyambere y'Abanyarwanda.
Igitabo kigizwe n'ibice bine: Igice cya mbere (Chapter one) yacyise Igisobanuro cy’umuco nyarwanda:
Muri iki gice yasobanuye icyo umuco ari cyo, inkomoko y'iryo jambo "Umuco" ariko by'umwihariko asobanura umuco nyarwanda, agaragaza mu magambo macye amasoko yawo, inkingi zawo, ingingo zawo n'akamaro kawo mu ncamake.
Igice cya kabiri (Chapter two) yacyise Igisobanuro cya Nyampinga mu myumvire y’abanyarwanda:
Muri iki gice asobanura ijambo "Nyampinga" akagaragaza aho ryakomotse n'impamvu ari ryo bise abakobwa n'abagore b' i Rwanda ndetse n'inshingano riha abaryitwa bose.
Igice cya gatatu (Chapter Three) yacyise Nyampinga na Miss:
Muri iki gice agaragaza isano n'itandukaniro ry'ijambo "Miss" na "Nyampinga", inkomoko y'amarushanwa y'ubwiza ku isi, amarushanwa y'ubwiza yamamaye ku isi, uko irushanwa ry'ubwiza ryaje mu Rwanda n'uko ryitiriwe "Nyampinga" n'uko ryakiriwe mu Rwanda.
Mwiseneza Josiane yagereranyijwe na Ndabaga mu gatabo 'Nyampinga mu muco nyarwanda'.
Igice cya kane (chapter four) yacyise Mwiseneza na Ndabaga:
Muri iki gice yagarutse ku bari n'abategarugori b'icyitegererezo mu mateka y'u Rwanda nka Robwa watabariye igihugu na musaza we Ruganzu i Bwimba mu Gisaka, agaruka kuri Nyirarumaga wabyaye Ruganzu II Ndoli akanamubera umugabekazi, hanyuma akanagaruka kuri Ndabaga aho amugereranya na Mwiseneza Josiane ashingiye ku ngingo 12 bahuje. Ndabaga ugereranywa na Mwiseneza Josiane yabaye intwari ku rugerero yerekana ko n'abakobwa bashoboye.
Uyu mwanditsi yagaragaje ingingo 10 zatumye Mwiseneza Josiane akundwa kurusha abakobwa bose bitabiriye irushanwa rya Miss Rwanda mu mateka yaryo, akaba ari ho yahereye amugereranya na Ndabaga. Impamvu ya mbere yahereyeho agereranya Mwiseneza na Ndabaga ni ukuba Mwiseneza avuka mu cyaro ari naho atuye, ariko akigirira icyizere cyo kwitabira irushanwa rya Miss Rwanda rikunze kwitabirwa cyane n'abakobwa baba muri Kigali.
Ingingo 10 uyu mwanditsi yavuze ko ari zo zatumye abanyarwanda benshi bakunda Mwiseneza Josiane ni izi zikurikira: Avuka kandi atuye mu cyaro yaje ahagarariye muri iri rushanwa, Ubwiza bwe bw'umubiri, Urugendo rw'amaguru yakoze ajya aho irushanwa ryaberaga, Intego ze, Ubwenge n'ubuhanga, Umushinga we, Kwigirira icyizere no kwigira, Ntiyatewe ipfunwe n'aho avuka (mu cyaro) nk'uko bimenyerewe, Ntiyatinye abo bahanganye, Kudacika intege ngo asubire inyuma.
Asoza atanga umwanzuro n'inama bigaruka ku kuba irushanwa rya Miss Rwanda ari amahirwe y'umurimo akwiriye kubyazwa umusaruro n'impande zose mu by'ubukungu akanagira inama urubyiruko cyane cyane abari/abakobwa ko bagomba kwitinyuka bakagaragaza ibibarimo kandi bakanafata inshingano mu kugira uruhare mu majyambere y'u Rwanda.
Mwiseneza Josiane mu irushanwa rya Miss Rwanda 2019
Aka gatabo “Nyampinga mu muco nyarwanda” kasohotse nyuma yo gusuzumwa n’Inteko Nyarwanda y’ururimi n’umuco nyarwanda (RALC) ikagaha umugisha. Kasohotse kandi nyuma y’uko abonye ibyangombwa byose nka ISBN na nyuma y'uko Mwiseneza Josiane agisomye agatanga uburenganzira bwo kugisohora.
Munyazikwiye Tewojeni Umukozi ushinzwe Ihindura, isemura, Ubwanditsi n’Itangazanyandiko/Ishami ry’Ururimi, mu Nteko Nyarwanda y’Ururimi n’Umuco (RALC) yashimye Gatokeza Munezero avuga ko ari umushakashatsi ufite impano yo kwandika mu Kinyarwanda, cyane cyane ku muco n’iterambere. Ati “Ibitekerezo bye ni byiza cyane kandi turabikeneye, nakomerezaho”.
Vuningoma James (PhD) Umunyamabanga Nshingwabikora w’Inteko Nyarwanda y’Ururimi n’Umuco (RALC) yabwiye Gatokeza Munezero ko RALC imushimira umuhate n’umurava wo kubaka igihugu abinyujije mu bihangano bitandukanye akora.
“Nyampinga mu muco nyarwanda” ni agatabo kanditswe
na Gatokeza D. Munezero, gasohoka muri Mutarama 2019. Uwashushanyije ni Uwera
Odile; Uwakoze igifuniko ni Ntambara Fred na ho icapiro ni Palloti Press.
Mwiseneza yatumye irushanwa rya Miss Rwanda rirushaho kuvugwa cyane
Gatokeza Munezero David umwanditsi w'igitabo 'Nyampinga mu muco nyarwanda'


text:
Ubushakashatsi bugaragaza ko abana biga muzika bakaniga gukina kimwe mu bikoresho byawo bibafasha kuba intyoza mu bijyanye no gusoma, kwandika ururimi no kumenya imibare.
Si ibi byonyine kuko umuziki ufasha umwana gusabana n'abandi, kuyobora amarangamutima ye, kugaragaza ibyiyumviro bye ndetse bikanamufasha guha ingufu ubwonko bwibutsa.
Umuziki wongerera ubwonko ubushobozi bwo gutekereza mu buryo bwiza kandi bworoshye, wongera umunezero n'umutuzo, ugabanya guhangayika no kwiheba, ugabanya uburibwe, gutuma ubudahangarwa bw'umubiri bukora neza, kugabanya umuvuduko w'amaraso n'ibindi byinshi.
Ni muri urwo rwego, Mugwaneza Jean Marie Vianney yafunguye ishuri ry'umuziki rigenewe abana yise 'Elite Academy of Music' rifite icyicaro muri Centre Saint Paul mu Mujyi wa Kigali.
Avuga ko yagize igitekerezo cyo gufungura iri shuri nyuma y'igihe kinini yamaze yigisha abantu umuziki no gucuranga ariko abasanga aho batuye.
Ati 'Nahisemo kugira ishuri kugira ngo mbikore kinyamwuga kandi n'abandi bose babyifuza bansange ku ishuri.'
Ishuri ritanga amasomo yo gucuranga piano mu buryo bw'umwimere ndetse n'ubugezweho, hakiyongeraho guhabwa ubumenyi bwimbitse bwa muzika ndetse no kugorora ijwi.
Mugwaneza avuga ko iri shuri ryigisha abantu muzika ryibanze ku bana bafite nibura kuva ku myaka 8, ariko n'abakuru barigana kuko abanyeshuri basimburana mu masaha yo kwiga hagendewe ku cyiciro cy'imyaka n'amasaha yo kwigamo umunyeshuri ahitamo igihe yiyandikisha.
Yakomeje avuga ko mu rwego rwo korohereza abagana ishuri kubona umwanya uhagije wo kwiga, gahunda y'amasomo iba muri 'Weekend', aho umunyeshuri ahitamo amasaha abiri azajya abonekeraho, akanashaka isaha imwe mu mibyizi nimugoroba aho ajya ku ishuri abarimu bakagenzura ko yakoze neza ibyo aba yatahanye nk'umukoro.
Abanyeshuri biga muri iri shuri basabwa kugira nibura piano mu rugo kugira ngo babashe gukora imyitozo no gusubira mu byo bize, nibura iminota 15 buri munsi.
Abadafite ubushobozi bwo guhita bagura piano, bafashwa gukorera imyitozo ku ishuri, ndetse n'abifuza kuzigura bafashwa kubona inziza zikwiye kandi zidahenze.
Mugwaneza Jean Marie Vianney washinze iri shuri, avuga ko 'rizaba ahantu heza ho gukura ubumenyi bwa muziki ndetse no gusangiza abandi binyuze mu kuririmba no gucuranga.'
Mu gihe cy'amezi 12 umunyeshuri witabiriye neza asoza amasomo agahabwa impamyabumenyi yo ku rwego rw'umucuranzi wa piano wo ku rwego rwa kabiri (Grade 2 piano player) hiyongereyeho imyitozo ngororamajwi, ubumenyi bwo kwandika no gusoma muzika.
Source : http://isimbi.rw/imyidagaduro/article/mugwaneza-yazanye-ishuri-rya-muzika-rifite-umwihariko-kandi-rizafasha-abatari-bake